ЎЗБЕКИСТОН – ТУРИЗМ САЛОҲИЯТИ УЛКАН ЮРТ – Farg`ona haqiqati\nБуюк Британиянинг “Гардиан” газетаси, умуман айтганда, ўндан ортиқ хорижий нашрлар Ўзбекистонни дунёда охирги йиллардаги энг яхши туристик йўналиш, деб тан олган. Бутунжаҳон туризм ташкилоти эса туризм соҳасида энг тез ўсаётган мамлакатлар рўйхатида юртимизга 4-ўринни муносиб кўрган. Жаҳон туризм бозорида рақобат кучайган бир пайтда жаранглаётган бундай таъкидлардан ғурурланмай бўлмайди, албатта.\nҲақиқатан ҳам, Ўзбекистон – туризм салоҳияти улкан юрт, ундан оқилона фойдаланиш эса ҳар қачонгидан ҳам долзарбдир. Мамлакатимиз иқтисодиётида муҳим ўрин тутадиган бу тармоқни янада ривожлантириш учун барча шарт-шароит мавжуд. Бу истиқболли тармоқни тубдан ислоҳлаштиришга қаратилган саъй-ҳаракатлар 2016 йилда бошланган бўлишига қарамай, “миллий иқтисодиётимизнинг стратегик йўналишларидан бири”, деб аталаётган бу соҳада ҳали қилинадиган ишлар, ечилиши лозим бўлган муаммолар талай.\nБуни 26 апрель куни Президент Ш.Мирзиёев раислигида ўтказилгган видеоселектор йиғилиши ҳам кўрсатди. Туризм соҳасини янада ривожлантириш масаласига бағишланган анжуманда мамлакатимизда ички туризм бозорини кенгайтириш, туризм объектларини кўпайтириш ҳамда музейлар фаолиятини такомиллаштиришга асосий эътибор қаратилди.\n2022 йилда мамлакатимизга келаётган хорижий туристлар сонини кам деганда 10 миллионга етказиш мақсад қилиб қўйилган бўлиб, йиғилишда 186 та халқаро ва маҳаллий фестиваллар ташкил этиш орқали жорий йилда камида қўшимча 1 миллион хорижий ва 5 миллион нафар ички туристларни жалб қилиш мумкинлиги қайд этилди. Шуни ҳисобга олиб, Туризм ва маданий мерос вазирлигига ҳудудларда турли фестиваллар, шу жумладан, Фарғонада Туркий халқлар ёшлари фестивалини, Маданият вазирлигига эса “Наврўз” ашула ва рақс ансамбли концертини уюштириш топширилди.\nПандемиянинг чекиниши сабабли май ойида хорижлик меҳмонлар сони (шу жумладан, энг аввало, Россия Федерация- сидан) кўпайиши кутиляпти. Дарҳақиқат, йиғилишда туризм соҳасида пандемиягача бўлган кўрсаткичларни тиклаш энг устувор вазифалардан бири эканлиги таъкидланди. Шунинг- дек, йил якунига қадар ҳар бир вилоятда туристлар учун жозибадор бўлган қиймати камида 20 миллион долларга тенг йирик лойиҳани амалга оширишга киришиш лозимлиги уқтирилди. Хусусан, Фарғонада “Фарғона парки” тематик боғини ташкил этиш лойиҳасига қўл уриш вақти келганлиги айтилди.\nБундан ташқари, шу йили мамлакатимиз туризм магистрали бўйлаб 31 та туман ва шаҳар ҳудудидан ўтадиган йўл бўйида автотураргоҳ, кемпинг, автосервис, овқатланиш, ёқилғи қуйиш каби шохобчаларни қамраб олган биттадан карвонсарой барпо этиш вазифаси қўйилди. Бу ишларга бир ой муддатда 1 триллион сўм миқдорида кредит ресурслари ажратилади. Йил охирига бориб қўшимча 100 миллион доллар жалб этилади.\nФарғона тумани, жумладан, Садкак қишлоғининг ҳам туризм салоҳияти юқори, лекин ундан талаб даражасида фойдаланилмаяпти. Йиғилишда бу каби бошқа қишлоқлар имкониятларидан тўлиқ фойдаланиб, инфратузилма муаммоларини ҳал этиш лозимлиги таъкидланди.\nАйни пайтда ички туризмни янада ривожлантиришга алоҳида эътибор бериляпти. 2022 йилдан бошлаб барча давлат ташкилотлари ходимлари учун йилига бир маротаба Ўзбекистон бўйлаб саёҳатга чиқиш харажатларининг 20 фоизини бюджетдан ташқари маблағлар ҳисобидан қоплаш амалиёти қўлланилади. Бундан ташқари, 1 сентябрдан эътиборан Ўзбекистонда туристик кешбэк киритилади, яъни мамлакатимиз бўйлаб саёҳатга чиқадиган ватандошларимизга меҳмонхонада турганлик ва транспорт харажатларининг бир қисми қайтариб берилади. Хусусан, транспорт чипталари нархининг 15 фоизи, меҳмонхона харажатининг 20 фоизи, музей ва бошқа маданият объектларига чипта нархининг 50 фоизи қайтарилади.\nШу билан бир вақтда Юртбошимиз катта байрамлар ва фестиваллар ўтказиладиган даврда аҳолига мақбул шароитлар яратиш мақсадида қўшимча авиа, темирйўл ва автобус қатновини ташкил этиш зарурлигини қайд этди. Режага кўра, Наврўз, Мустақиллик байрами, Янги йил айёми, Рамазон ва Қурбон ҳайитлари кунлари авиабилетлар нархи 50 фоизгача пасаяди. Бу чораларнинг ички туризмнинг ривожланишига туртки бўлишига шубҳа йўқ. Ўзбекистон шаҳарлари бўйлаб саёҳат фуқароларимизда юртимизга бўлган меҳр-муҳаббатни янада ошириб, фахр ҳиссини уйғотишини қайд этиш ортиқча бўлса керак. Шу ўринда Президентимизнинг “…Савицкий, Термиз археология, Ўзбекистон давлат санъат музейларига бутун дунёдан одамлар келади, лекин аҳолимизни бу маданият масканларига бориши тизимли ташкил этилмаяпти”, деган гапларини келтириш ўринли.\nФарғона вилоятида учта турис- тик марказ – Қўқон, Марғилон шаҳарлари ва Риштон тумани бор. Нуфузли халқаро фестиваллар ўтказилаётган бу шаҳарларда туристик инфраструктурани ривожлантириш, жумладан, катта-кичик меҳмонхоналар қурилишига жиддий эътибор берилмоқда. Вилоятда эндиликда учта туристик қишлоқ ташкил этилади – Фарғона туманидаги Водил ва Аввал ҳамда Олтиариқ туманидаги Қизилтепа қишлоқларида. Бу сўлим масканларда туристик инфратузилмани ривожлантириш биринчи навбатдаги вазифадир.\nТуризм қишлоқлари ҳақида гапира туриб, давлатимиз раҳбари 1 июлдан бошлаб туризм қишлоқларида меҳмон уйлари, овқатланиш ва савдо шохобчалари, кўнгилочар жойлар ташкил этган тадбиркорлар уч йил давомида айланмадан олинадиган солиқ ва ижтимоий солиқни 1 фоиз ставкада, мол-мулк, ер, сув солиқларини ҳисобланган суммадан бор-йўғи 1 фоизини тўлашларини маълум қилди. Бундан ташқари, оилавий тадбиркорлик дастурлари доирасида бундай қишлоқларда меҳмон уйлари ташкил этишга 50 миллион сўмгача, ўтов ва экоуйлар мажмуасига 300 миллион сўмгача кредитлар берилишини айтди. Туризм қишлоқларида яшовчи 200 нафар йигит-қиз ҳар йили туризм техникумларида бепул, бюджет ҳисобидан ўқитилади. Бу, маҳаллий кадрлар етишмовчилигига барҳам берилишига кўмаклашади, албатта. Дарҳақиқат, бизда йўлларимиз сифатининг пастлиги ҳамда гид ва экскурсоводларнинг танқислиги каби муаммолар ҳам бор.\nЙиғилишда ҳокимларга туризм қишлоқларида йўл, электр энергияси, ичимлик суви, алоқа тармоқларини яхшилаш топширилди. Бу тадбирларга республика бюджетидан 250 миллиард сўм миқдорида маблағ ажратиладиган бўлди.\nПрезидент республика музейларида ўтказилган текширишларда уларнинг 14 тасида 3 мингдан зиёд нодир ва ноёб маданий бойликлар талон-торож қилинганлигини айтиб, “Бундан буён музейлардаги шароитларга вилоят ҳокимлари жавобгар бўлади”, деди. Баъзи музейлардаги маданий бойликлар қалбакиларига алмаштириб қўйилганлиги аниқланганлиги, 30 йилда маданий мерос объектларига етказилган зарар миқдори 4 триллион сўмдан ошиб кетганлигини маълум қилди.\n“Санъатни халққа яқинлаштириш” дастури доирасида ҳудудларда музейларнинг сайёр кўргазмалари ташкил этилиб, янги музейлар, шу жумладан, хусусий музейлар яратилади. Бу мақсадларга 50 миллион доллар миқдорида маблағ йўналтирилади.\nПрезидент туризмни сифатли транспорт-логистика хизматларисиз ривожлантириб бўлмаслигини айтиб, Фарғона – Бухоро – Фарғона, Фарғона – Урганч – Фарғона йўналишида авиақатновларни йўлга қўйиш топшириғини берди. 1 октябрга қадар янги “Силк авиа” авиакомпанияси ташкил этилади. Улар маҳаллий қатновларга мўлжалланган бўлади.\nЙиғилишда мамлакатимизда туризм соҳасини ривожлантиришга қаратилган бошқа чора-тадбирлар ҳам белгиланди.


Бани Исроил хусусида — Зикр аҳлидан сўранг\nСаволлар › Мавзу: Сийрат ва Тарих › Бани Исроил хусусида\nAkmal сўради 1 йил аввал\nАссалому алайкум! Азиз Устозлар, Бани Исроил халқи қай йўл билан яҳудий халқига айланган ва яҳудий сўзининг маъноси нима?\n«Исроил» Исҳоқ алайҳиссаломнинг исмларидан биридир. Бани Исроил дегани «Исроилнинг фарзандлари», деган моънони билдиради.\nМазкур номларнинг пайдо бўлиши қайси даврга бориб тақалиши борасида олимлар орасида турли хил фикрлар мавжуд.\n«Яҳудий» атамасининг келиб чиқиши. Бану Исроилнинг 12 қабиласига асос солган Исҳоқ алайҳиссаломнинг ўғиллари Яъқуб алайҳиссаломнинг тўртинчи ўғлининг исми «Яҳуда» бўлган ва шу исмга монанд равишда «яҳудий» атамаси шаклланган, дейилади.\nМазкур қарашга қўшимча сифатида яҳудий илоҳиётчи олимларидан Элияҳу Эссас: «Бизларнинг ушбу ном билан аталишимизнинг моҳиятига эътибор қаратсак, унда чуқур бир маънони англаш мумкин. Унга кўра, Яратган билан ўзаро боғлиқлик ҳамда Унга шукроналик ётади. Чунки, ушбу сўзнинг иврит тилида ўзак қисмларга ажратиб, грамматик асосда ўрганиладиган бўлса, «шукроналик»маъноси келиб чиқади», деб таъкидлайди.\nЯна бир қавлга кўра, Мусо алайҳиссаломнинг «Биз сенга тавба қилдик»сўзларига таянган ҳолда, яҳудий сўзи арабча (ҳода) ўзагидан келиб чиққан бўлиб, «қайтиш» ва «тавба қилиш» маъноларига эга, деб таъкидлайди. Валлоҳу аълам!


Бангладешга экспорт. Ўзбекистондан Бангладешга қандай қилиб экспорт қилиш мумкин? | Qoovee Blog\nБангладешга экспорт. Ўзбекистондан Бангладешга қандай қилиб экспорт қилиш мумкин?\nBY Qoovee Experts 12.06.2018\nБозор таҳлили ва Бангладеш бозорига чиқиш кўрсатмалари кетма-кетлиги\nБангладеш – Жанубий Осиёда жойлашган давлат. 2015 йилги аҳолини рўйхатга олиш натижаларига кўра, аҳоли сони 168 миллиондан ошади, ҳудуди – 144,000 км бўлиб, Ўзбекистон ҳудудидан 3 баробар кам ва аҳолиси Ўзбекистон аҳолисидан 5 баробар кўп.\nБангладеш – Ўзбекистон бизнеси томонидан кам ўзлаштирилган мамлакат. Ўзбекистонда товарлар ва хизматлар билан ушбу бозорга кириш учун улкан салоҳият мавжуд.\nБангладеш ҳақидаги рақамлар ва айрим фактлар:\nАҳолиси: 168 миллион киши\nЯИМ: 285 млрд.$ (2016 й.)\nЭкспорт: 39,6 млрд.$ (2017 й.)\nИмпорт: 46,2 млрд.$ (2017)\nБангладеш аҳолисининг учдан икки қисми қишлоқ хўжалигида бандлигига қарамасдан, мамлакат даромадининг тўртдан уч қисмини тўқимачилик саноатидан келади.\nБангладеш Хитойдан кейин дунёдаги энг йирик кийим-кечак экспортчиси саналади.\nАҳолисининг асосий қисми бенгал ва инглиз тилида гаплашади.\nБангладешда импорт қилинадиган маҳсулотларнинг топ 10 талиги.\n2017 йилда импортнинг умумий ҳажми 46,2 миллиард долларни ташкил этди, Бангладеш аҳолиси 168 миллион кишини ташкил қилишини ҳисобга олсак, бу мамлакатдаги ҳар бир инсон учун йилига тахминан 300 $га тенг.\nҚуйидаги товарлар 2017 йил давомида Бангладешнинг импорт харидларида энг катта улушни ташкил этди. Шунингдек, умумий импорт ҳажмидаги улуши ҳам кўрсатилган:\nМашиналар, шу жумладан компютерлар: $ 5,7 млрд. (Жами импортнинг 12,4%)\n2. Пахта: $ 5,3 млрд. (11,6%)\n3. Электр машиналари ва ускуналари: $ 3,5 млрд. (7,5%)\n4. Минерал ёқилғи, шу жумладан нефть: $ 3,2 млрд. (6,8%)\n5. Донли маҳсулотлар: $ 2,2 млрд. (4,7%)\n6. Темир ва пўлат: $ 2 млрд. (4,4%)\n7. Пластик материаллар ва пластмасса буюмлари: $ 1,9 млрд. (4,1%)\n8. Автомобиллар: $ 1,7 млрд. (3,7%)\n9. Ҳайвонлар ва ўсимлик ёғлари, ёғлар, мойлар: $ 1,6 млрд. (3,6%)\n10. Сунъий штапел толалари: $ 1,6 млрд. (3,4%)\nУшбу 10 та энг кўп импорт қилинадиган маҳсулотлар бошқа давлатлардан сотиб олинадиган товарлар умумий қийматининг бешдан уч қисмга (62,3%) тўғри келади.\nБангладешга экспорт қилиш.\nБангладешга қандай экспорт қилиш бўйича кўрсатмалар кетма-кетлиги.\nКомпаниянгизни Бангладеш, МДҲ, Европа ва Осиё савдо майдонларига қўшинг – Qoovee.com\n2. Маҳсулотларингизнинг фотосуратларини юкланг, рус ва инглиз тилларида батафсил баён қилинг, Qoovee мутахассислари сизга инглиз тилига таржима қилишда ёрдам беришади.\n3. Qoovee маҳсулотингизга Бангладешдаги талабни батафсил таҳлил қилиб беради, бунинг учун сиз ушбу шаклни тўлдиришингиз керак.\n4. Компаниянгизни ривожлантиринг, маҳсулотларингизни танитинг ва Бангладеш ҳамда Жануби-Шарқий Осиёдаги улгуржи харидорлардан таклифларни қабул қилинг.\n5. Хавфсиз битимлар тузинг. Qoovee дан шартнома таклифлари кафолатини олинг.\nQoovee бангладешлик харидорлар билан битимларни қандай кафолатлайди?\nБангладешлик харидорларнинг маҳсулотларингиз учун пул тўланмаслиги эҳтимолидан ҳимоялаш мақсадида сиз Qoovee савдо майдони орқали шартнома тузишингиз мумкин. У қандай ишлайди?\nХаридор Qoovee транзит ҳисобига пулни юборади.\n2. Сотувчи пул маблағларини қабул қилганлиги тўғрисидаги хабарни олади.\n3. Сотувчи харидорга маҳсулот (ёки хизмат) ни тақдим этади.\n4. Харидор мсулотлар/хизматларни қабул қилиб олгандан сўнг, сотувчига ушбу маҳсулот/хизмат учун «Qoovee» комиссиясини чегирган ҳолда пул ўтказиб берилади.\nМаҳсулот ва хизматларни Qoovee.cом сайтида реклама қилиш нега фойдали?\nQoovee жамоаси МДҲ ва Бангладеш бозорларини жуда яхши билади. Халқаро савдода катта тажрибага эга.\nQoovee.com Бангладешда онлайн улгуржи савдода етакчи компаниялардан бири ҳисобланади\nQoovee.com га 50 дан ортиқ мамлакатлардан улгуржи харидорлар ва етказиб берувчилар ташриф буюради.\nQoovee Ўзбекистон компанияларига бангладешлик харидорлар ва сотувчилар билан тузилган битимлар учун кафолатлар беради.\nQoovee МДҲ ва Бангладеш ишбилармон доираларининг юксак ишончига эга.\nСуратда: Qoovee Group Президенти Булембаев Турат ва Бангладеш Савдо-саноат палатаси (МДҲ бўйича) Президенти ҳамкорлик тўғрисидаги ва Бангладеш билан Ўзбекистон ва МДҲнинг бошқа мамлакатлари ўртасидаги ўзаро савдо-сотиқни ташкил этиш ва янада ривожлантириш масалаларидаги бир қатор шартномалар имзоланмоқда.\nQoovee.com даги электрон тижорат ёрдамида ўзбек ишлаб чиқарувчилари ва этказиб берувчилари ишлаб чиқариш ҳажмини ва бозорлар ўсишини сезиларли даражада ошириши, янги иш ўринлари яратилишига ва шу тариқа бутун иқтисодиёт ўсиши ва Ўзбекистонда халқ фаровонлигини ошишига ижобий таъсир кўрсатиши мумкин.\nQoovee.com сайтида савдони ҳозироқ бошланг.\nФОЙДАЛИ МАҚОЛАЛАР ВА МАТЕРИАЛЛАРГА ОБУНА БЎЛИНГ!\nFoydali maqolalar, Qoovee yangiliklari\n«Qoovee» kompaniyasi O’zbekiston va Qirg’iziston o’rtasida diplomatik aloqalar o’rnatilganligining 25 yilligiga bag’ishlangan marosimda ishtirok etdi\nЎзбекистоннинг Марказий Осиё тараққиётининг етакчи кучига айланиш омиллари\nQoovee va NAPA Аssotsiatsiyasi O’zbekiston biznesini birlashtirdi.


Ҳукумат таркибидаги ўзгаришлар: ким қаерга тайинланди\n16:28 20 Март 2018\n16:40 20.04.2017 Ҳавола олиш\nЖорий йилнинг март-апрель ойларида ҳукумат таркибида қандай ўзгаришлар юз бергани ҳақида Ўзбекистон Республикаси ҳукумат портали маълумот берди\nТОШКЕНТ, 20 апр — Sputnik. Ўзбекистон Республикаси ҳукумат портали март-апрель ойлари давомида ҳукумат таркибида рўй берган ўзгаришлар ҳақида ахборот берди. Унга кўра, ўтган бир ой давомида ҳукумат таркибида қуйидаги лавозимий ўзгаришлар рўй берди:\nМаҳмуджон Рустамович Болтабоев Ўзбекистон Республикаси Фан ва технологиялар агентлиги бош директори лавозимига тайинланди.\nМирзиёевнинг янги фармони: Ўзбекистонда янги қўмита ташкил этилади\nБаҳодир Қаҳрамoнович Юсупалиев Ўзбекистон Республикаси соғлиқни сақлаш вазирининг биринчи ўринбосари лавозимига тайинланди.\nАбдуҳаким Ҳожибоев Ўзбекистон Республикаси соғлиқни сақлаш вазирининг ўринбосари — Республика шошилинч тиббий ёрдам илмий маркази бош директори лавозимига тайинланди, шу муносабат билан Ўзбекистон Республикаси Соғлиқни сақлаш вазирининг биринчи ўринбосари лавозимидан озод этилди.\nБаҳром Қурбонович Шарипов "Ўзбекипаксаноат" уюшмаси бошқарувининг раиси лавозимига тасдиқланди.\nНаврўзжон Раимжонович Алимов "Ўзагроэкспортбанк" акциядорлик тижорат банки бошқарув раиси лавозимига тайинланди, шу муносабат билан Ўзбекистон Республикаси Ташқи иқтисодий миллий банки бошқаруви раисининг ўринбосари лавозимидан озод этилди.\nШерзод Хаджизадаев Марказий банк раиси ўринбосари этиб тайинланди\nҚаҳрамон Қодирович Муллажонов "Асака" акциядорлик тижорат банки бошқарув раиси лавозимига тайинланди.\nРавшан Аброрович Усмонов Ўзбекистон Республикаси Туризмни ривожлантириш давлат қўмитаси раисининг биринчи ўринбосари лавозимига тайинланди.\nАзим Исроилович Аҳмадхўжаев Ўзбекистон Республикаси Инвестициялар бўйича давлат қўмитаси раиси лавозимига тасдиқланди.\nРустам Мирзаевич Жўраев Ўзбекистон Республикаси Фавқулодда вазиятлар вазири лавозимига тасдиқланди.\nАбдушукур Ҳамидович Абдуллаев Ўзбекистон Республикаси Ер ресурслари, геодезия, картография ва давлат кадастри бўйича давлат қўмитаси раиси лавозимига тасдиқланди.


Фоторепортаж. «Бавария» – яна чемпион, мавсум сарҳисоби рақамларда\n08:41 / 30.04.2017\nБундеслиганинг 31-турида «Бавария» «Вольфсбург» меҳмони бўлди ва рақибини 6:0 ҳисобида тор-мор этди. Натижада жамоа 73 очко жамғариб, иккинчи ўринни эгаллаб турган «РБ Лейпциг» клубидан 10 очко ўзиб кетди. Бу эса мусобақа якунланишига 3 тур қолганида жамоага чемпионлик келтирди.\nЭнди «Бавария» қаторасига 5-марта, ўз тарихида эса 27-марта Германия чемпиони бўлди. Мюнхенликлар 1998-2001 йиллар давомида қаторасига 3 марта чемпионликни нишонлаганди. Ўтган асрнинг 70-йилларида эса Менхенгладбахнинг «Боруссия» жамоаси кетма-кет 5 марта чемпионликка эришган.\nЎтган мавсумда ҳам «Бавария» иккинчи ўриндаги жамоани 10 очкога ортда қолдирган ҳолда финишга етиб келганди.\nБундеслиганинг 31 учрашувида «Бавария» 17 гол ўтказган. Бу борадаги иккинчи яхши кўрсаткич «Лейпциг»га тегишли – 31 гол.\n«Бавария» 79 гол урган. Бу Дортмунднинг «Боруссия» жамоаси урган голлар сонидан 14тага кўп.\nБу мавсумда «Бавария» биринчи давра охирида фақат 3 ҳафта давомида турнир жадвалида биринчи ўринда бормади, бу даврда «Лейпциг» пешқадамлик қилганди.\n«Бавария» мавсумда 3 марта 6:0 ҳисобидаги йирик ғалабаларга эришди, бир марта – 5:0 (бу натижа ҳам «Вольфсбург»га қарши ўйинда) ва бир марта 8:0 ҳисобидаги натижаларни қайд этди. Бундан ташқари, «Бавария» яна 5та учрашувда йирик ҳисобларда ғалаба қилган.\nМануэль Нойер 14 ўйинда ўз дарвозаси дахлсизлигини сақлаган.\nБу мавсум Филипп Лам фаолиятидаги сўнггисидир. Бу унинг саккизинчи чемпионлиги. У бу орқали Оливер Кан, Мехмет Шолл ва Бастиан Швайнштайгер каби футболчиларнинг рекордларини такрорлади. Жамоанинг бошқа бир футболчиси Тиаго Алькантара учун ҳам бу саккизинчи чемпионлик, аммо у 4та чемпионликни «Барселона»да нишонлаган.


Икки минг йил муқаддам фойдаланилган «замонавий» сув фильтрлари топилди - Zamin.uz\n07:00 / 27.10.2020\nТахминан икки минг йил муқаддам яшаган майя ҳиндулари сувни фильтрловчи мураккаб тизимдан фойдаланишган. Улар фильтрни яратишда фойдаланган усул бугунги кунда ҳам қўлланилмоқда. Олимлар Гватемалада майяларнинг ташландиқ Тикаль шаҳрида тадқиқот ўтказаётган вақтда буни кашф этишди, дея хабар берди «Scientific Reports».\nОлимлар шаҳардаги ичимлик суви омборини кўздан кечиришди. Буни қарангки, майялар сувдаги оғир металл ва бошқа токсик моддаларни тозалаш усулини билишган. Улар кристалл кварц ва цеолитли туфдан фильтрлар яратишган. Ушбу модда сувни яхши ўтказгани билан, ёт жисмларни ўзида ушлаб қолади.\nОлимларнинг қайд этишича, ушбу минераллар Тикаль шаҳрида қазиб олинмаган. Аҳоли уларни шаҳардан 24 километр узоқликда жойлашган тоғли ҳудудлардан олиб келишга мажбур бўлишган.\nТадқиқотчиларнинг сўзларига кўра, кварц ва цеолит ҳозирги кунда ҳам сувни тозалашда қўлланилади. Икки минг йил муқаддам яратилган фильтрлаш тизими эса ҳали ҳам фойдаланиш учун ароқли. Олимларнинг фикрича, ичимлик сувини тозалаш ва сақлаш майялар учун ниҳоятда муҳим бўлган — улар йилнинг аксар қисмида сув топиш қийин бўлган жойларда кун кечиришган.\nБироқ баъзида ўзлари истамаган ҳолда сув сифатини ёмонлаштирган кўринади. Чунки кўпгина сув омборларида симоб борлиги аниқланди. Улар у ерга шаҳар объектларини бўяшда кенг ишлатилган киноварь бўёқларидан тушган бўлиши мумкин. «Замин» янгиликларини «Вконтакти»да кузатиб боринг\n1-10-2020, 07:37, Дунё\n24-01-2020, 22:11, Дунё\n21-09-2019, 17:00, Дунё\nСайёрамизнинг иккита янги табиий “йўлдоши” аниқланди\n27-10-2018, 01:15, Дунё\nОлимлар Гватемаладан қадимги Майя шаҳрини топди\n3-02-2018, 23:00, Дунё\nКрандан оқаётган сувни қайси мамлакатда бемалол истеъмол қилса бўлади?\n2-08-2016, 17:47, Дунё


ПАРАШЮТ ҲАҚИДА БИЛАСИЗМИ?\nЖаҳоннинг аксарият халқларида парашют билан сакрашга боғлиқ ривоятлар бор. Бундай афсоналар Хитой ва Россия давлатларида қарийб минг йиллардан буён тилдан-тилга ўтиб келади. Магеллан хабашларнинг пальма япроқларидан тайёрланган соябонлар ёрдамида сакрашларини тавсифлаб ўтган бўлса, минора, дарахт ва қоялардан турли мосламалар воситасида сакраш амаллари дунё халқларида турлича ҳикоя қилиб келинган.\nПарашют билан сакраганлиги аниқ маълум бўлган кейинги одам фаранг Лавен бўлган. XVII асрнинг 20-йилларида Лавен аллақандай жинояти учун Мольянс қалъасига қамалган. Қалъадан қочишга аҳд қилган Лавен хуфиёна тарзда, бир-бирига улаб тикилган ва гумбази йиғилиб қолмаслиги учун кит мўйловлари билан маҳкамланган чойшаблардан парашют тайёрлайди. Тунда Лавен қалъанинг энг баланд деворига чиқиб, Изер дарёсига сакрайди. Пастлаш жуда равон ўтади, бироқ қочоқни пайқаб қолган қўриқчилар уни яна қўлга олишади.\n1777 йилда Париж кўчаларига ғалати эълонлар ёпиштирилиб чиқилган. Унда профессор Де Фонтанж учар плаш ихтиро қилганлиги, ўлим жазосига ҳукм этилган қотил Жан Думье ушбу плаш билан минорадан сакраши, агар тажриба муваффақиятли чиқса, маҳбус афв этилиши эълон қилинган бўлиб, барча ёшу қариялар тарихда мисли кўрилмаган томошадан баҳраманд бўлиш учун шаҳар майдонига таклиф қилинган эди. Ўша давр газеталарида Жан Думьенинг минорадан сакраши қуйидагича тавсифланган: «Думье полициячилар ҳамроҳлигида Париж қурол омбори томон йўл олди. Бу ерда уни профессор Де Фонтанж қарши олди. Тажрибани кузатиш учун жуда кўп томошабин йиғилди. Жан Думье қурол омборининг томига чиқди. Профессор маҳбуснинг эгнига сон-саноқсиз майда матолардан тайёрланган плашни кийдирди. Маҳбус баландликдан сакради. Шамол дастлаб уни четга тортиб кетди. Дафъатан Думье шиддат билан пастлай бошлади. Барча томошабинлар қичқириб юборди. Бироқ ерга етай деган Думье андак секинлаб, йўқотган мувозанатини тиклаб олди-да, ҳеч қанча зиён-заҳматсиз қулаб тушди».\nПарашютнинг кейинги равнақи ҳавода сузиш амалиёти ва назариясининг тараққиётига боғлиқ кечди. Илк бор 1783 йил 5 июнь куни ака-ука Монгольфьеларнинг иссиқ ҳаво билан тўлатилган ҳаво шари юқорига кўтарилди. Кейинчалик эса олим Шарль шарга пуркаладиган иссиқ ҳавони водородга алмаштирди. Ҳаво шари билан амалга ошириладиган парвозлар хавфли кечиб, одамларнинг жон сақлаб қолишлари учун парашют яратиш мақсадга айланди. Ўша йилнинг ўзида фаранг физиги Себастиан Ленорман парашют ясаб, синаш учун обсерватория ойнасидан шахсан ўзи сакраб кўрди. Ўзининг ушбу ихтиросига Ленорман – «парашют» деб, яъни: грек тилидан «para» ва фаранг тилидан «chute» сўзларидан ясалган «тушишга қарши» маъносини англатувчи сўз бирикмаси билан ном берди. Фаранг ихтирочиси Бланшар 1785 йилда аварияга учраган аэростатдан парашют билан сакраб, жон сақлаб қолган биринчи инсон саналади. Фаранг Гарнерен 1797 йилда жаҳонда биринчи бўлиб 700 м баландликдаги ҳаво шаридан ўзи ясаган боғланадиган юмшоқ парашют билан сакради. Унинг парашюти бугунги юмалоқ парашют конструкциясига жуда яқин.\nСобиқ СССРда илк бор учувчи А. Эдельштейн 1919 йил 23 февраль куни Астрахань губерниясидаги аҳоли пунктида парашют билан сакради. Ўтган асрнинг 20-йилларидан эътиборан собиқ Совет саноати ўз парашютларини ишлаб чиқаришни йўлга қўйди. Парашютни совет учувчилари орасидан биринчи бўлиб, 1927 йилнинг июнь ойида парвози муваффақиятсиз ўтган синовчи-учувчи М. Громов қўллади.\nЎтган асрнинг 30-йилларида жаҳоннинг авиацияси ривожланган етакчи мамлакатларида парашютнинг такомиллашуви кузатилди. Учувчиларни қутқарувчи, одамлар ҳар қандай шароитларда десантлаштириладиган ҳамда юклар ташланадиган парашютлар такомиллаштирилди.\nЎзбекистонда ҳам парашют соҳасида тўпланган бугунги билим ва тажрибалар спортга доир мураккаб ҳаракатларни бажаришда ҳамда чегараси чекланган майдонларга сакрашларни амалга ошириш бўйича ютуқларга эришиб келинмоқда. Ёшларни парашют спортига жалб қилиш ва ушбу соҳани янада ривожлантириш мақсадида республикамизда Парашют федерацияси фаолият олиб бормоқда. Ушбу спорт турига ёшларнинг қизиқиши кундан-кунга ортиб бормоқда.\nПодполковник Хайрулло АКРАМОВ


ЎЗБЕКИСТОН РЕСПУБЛИКАСИ ОЛИЙ СУДИКАФОЛАТЛИ ҲИМОЯ СУДЛАР ОЛДИДАГИ АСОСИЙ ВАЗИФАДИР from\nКАФОЛАТЛИ ҲИМОЯ СУДЛАР ОЛДИДАГИ АСОСИЙ ВАЗИФАДИР\nМамлакатимиз суд-ҳуқуқ тизимида амалга оширилаётган ислоҳотлар натижасида фуқаролар, тадбиркорлик субъектлари ва юридик шахсларнинг ҳуқуқлари, эркинликлари ҳамда қонуний манфаатларини ҳимоя қилишнинг мустаҳкам ҳуқуқий замини яратилди. Натижада бу соҳада қонун устуворлиги таъминланиб, мамлакатнинг инвестициявий жозибадорлиги тобора ортмоқда.\nПрезидентимизнинг яқинда қабул қилинган «Давлат органлари билан муносабатларда фуқаролар ва тадбиркорлик субъектлари ҳуқуқларининг самарали ҳимоя этилишини таъминлаш ҳамда аҳолининг судларга бўлган ишончини янада ошириш чора-тадбирлари тўғрисида»ги қарори бу борада ғоят муҳим аҳамиятга эга.\nМазкур қарорга мувофиқ, ҳуқуқи бузилган фуқаро ёки тадбиркорлик субъектига оммавий-ҳуқуқий муносабатдан келиб чиқадиган низо билан бирга унга сабабий боғланишда бўлган зарарни ундириш талабини ҳам маъмурий судга билдириш ҳуқуқи тақдим этилди. Айниқса, бундай талабларни кўриб чиқиш ваколати маъмурий судлар ўтказилиши айни муддао бўлди.\nАмалдаги қонун ҳужжатлари талабига кўра, давлат бошқаруви органлари, маъмурий-ҳуқуқий фаолиятни амалга оширишга ваколатли бўлган бошқа органлар, фуқаролар ўзини ўзи бошқариш органлари ва улар мансабдор шахсларининг қонун ҳужжатларига мос келмайдиган ҳамда фуқаролар ёки юридик шахсларнинг ҳуқуқлари ва қонун билан қўриқланадиган манфаатларини бузадиган қарорлари, ҳаракатлари ёки ҳаракатсизлиги юзасидан низолашиш тўғрисидаги ишлар маъмурий судларда кўрилади.\nХудди шундай қарорлар, ҳаракат ё ҳаракатсизликлар оқибатида етказилган зарарларни ундиришга доир ишлар эса, тааллуқлигига кўра, фуқаролик ёки иқтисодий судларда кўрилиши белгиланган.\nШу ўринда ҳаётий мисолларга эътибор қаратсак, туман давлат солиқ инспекциясининг 2020 йил 29 июндаги қарорига асосан, қарздор «EEPL» компаниясидан (номи ўзгартирилган) 2 006 204 306 сўм миқдорида солиқ қарзини ундириш белгиланган. Ушбу қарор ижро учун Мажбурий ижро бюросининг туман бўлимига юборилган.\nМазкур қарор ижроси юзасидан Мажбурий ижро бюроси 2020 йил 10 июлда ижро иши юритиш тўғрисида қарор қабул қилиб, компанияга қарздорликни ихтиёрий тўлаш учун 5 кунлик муддат белгиланган.\nАммо компания қарор ижросини ихтиёрий тарзда бажармаган. Шу сабабли Мажбурий ижро бюроси томонидан 2020 йил 16 июлдаги ижро йиғимини ундириш тўғрисида қарор қабул қилиниб, компания ҳисобидан ижро йиғими ундириб олинган.\nБундан норози бўлган компания маъмурий судга мурожаат этган.\nМаъмурий суд 2020 йил 21 августда Мажбурий ижро бюросининг компаниядан ижро йиғимини ундириш тўғрисидаги қарорини ҳақиқий эмас, деб топиш ва асоссиз ундирилган маблағни қайтариш тўғрисида ҳал қилув қарори қабул қилган. Бироқ суднинг ушбу қарори Мажбурий ижро бюроси томонидан эътиборсиз қолдирилган.\nШу сабабли Ўзбекистон Республикаси Президенти ҳузуридаги Тадбиркорлик субъектларининг ҳуқуқлари ва қонуний манфаатларини ҳимоя қилиш бўйича вакил компания манфаатини кўзлаб, иқтисодий судга даъво аризаси билан мурожаат қилган.\nБунда Мажбурий ижро бюроси ҳамда ўазначилик бошқармасидан компанияга етказилган 420 124 086,12 сўм миқдоридаги зарарни ундириб бериш сўралган.\nИқтисодий процессуал кодекснинг 73-моддасига мувофиқ, фуқаролик ишлари бўйича суднинг ёки маъмурий суднинг қонуний кучга кирган ҳал қилув қарори бошқа ишни кўраётган иқтисодий суд учун фуқаролик ишлари бўйича суднинг ёки маъмурий суднинг ҳал қилув қарорида аниқланган ва ишда иштирок этувчи шахсларга тааллуқли бўлган ҳолатларга доир масалалар бўйича мажбурийдир.\nШу боис Тошкент шаҳар суди иқтисодий ишлар бўйича судлов ҳайъатининг 2021 йил 13 августдаги қарорига асосан даъво талаби тўлиқ қаноатлантирилган.\nУшбу мисолдан кўриш мумкинки, ўзаро боғлиқ бўлган талаб бўйича шахс ўз ҳуқуқларини ҳимоя қилиш мақсадида иккита судга икки маротаба мурожаат қилишига тўғри келган. Ҳолбуки, ушбу низони бевосита маъмурий суднинг ўзида ҳал қилиш мумкин эди.\nБундан ташқари амалдаги қонун ҳужжатларига мувофиқ, иқтисодий судлар томонидан чиқарилган ижро ҳужжатлари бўйича давлат ижрочисининг қарори устидан иқтисодий судга мурожаат қилиш тартиби мавжуд. Бу тартиб «Суд ҳужжатлари ва бошқа органлар ҳужжатларини ижро этиш тўғрисида»ги қонуннинг 86-1-моддасида белгиланган.\nШунингдек, ушбу қонуннинг 88-моддасига асосан, давлат ижрочисининг хатти-ҳаракатлари ё ҳаракатсизлиги устидан маъмурий судга мурожаат қилиш мумкин. Қонунчиликда бу тахлит мурожаат қилиш тартибларининг мавжудлиги бу борада ҳам айрим тушунмовчиликларни келтириб чиқармоқда.\nЖумладан, иқтисодий суднинг ижро ҳужжатига асосан давлат ижрочиси томонидан қўйилган «инкассо» топшириқномасини ижро этиш мумкин эмас, деб топиш ҳақидаги ишларни кўриб чиқиш масаласида судлар ўртасида ягона ёндашув мавжуд эмас.\nБу ўринда, бир томондан, «инкассо» топшириқномаси иқтисодий суднинг ижро ҳужжатига асосан қўйилганига эътибор берган ҳолда, мазкур тоифадаги ишлар иқтисодий суд томонидан ҳал қилиниши лозимлиги ҳақида тўхтамга келингани мақбул, деган фикрдамиз.\nБошқа томондан, давлат ижрочиси тадбиркорлик субъектининг ҳисоб рақамига «инкассо» топшириқномасини қўйиши — бу маъмурий орган мансабдор шахсининг хатти-ҳаракати, деганидир. Шу маънода, мазкур тоифадаги ишлар маъмурий суд томонидан ҳал қилиниши зарурлиги тўғрисидаги қарашлар ҳам эътиборга молик. Демак, бу борадаги қонунчиликни такомиллаштириш зарур.\nТаъкидлаш жоизки, Президентимизнинг янги қарори суд-ҳуқуқ соҳасида амалга оширилаётган ислоҳотларнинг мантиқий давоми бўлиб, давлат органлари билан муносабатларда фуқаролар ва тадбиркорлик субъектлари ҳуқуқлари ва қонуний манфаатларининг самарали ҳимоя этилишини таъминлаш, халқимизни давлатдан рози қилишга қаратилган.\nТошкент шаҳар суди\nХозирда сайтда – 13:\nмехмонлар – 12


Ирсий кўрликни ген терапияси билан даволаса бўладими? — Фарғона шифокори\n01.08.2019 01.08.2019 fsh.uz\n«Editas Medicine» ва «Allergan» компаниялари олимлари кўрликнинг ирсий шакли — Лебер амаврозидан қийналаётган одамларнинг кўриш қобилиятини тиклаш учун CRISPR дан фойдаланишни режалаштирмоқда, дейилади «xabar.uz» хабарида. Бу болаларда учрайдиган ирсий кўрликнинг энг кенг тарқалган сабабларидан бири бўлиб, ҳар 100 мингта ҳолатдан тахминан иккита-учтасида келиб чиқади.\nБолалар коронавируснинг яширин ташувчиси бўлиши мумкин(ми)?\nХитойлик олимлар Гуанчжоу шаҳридан 745 болани текширишди. Улардан фақат ўнтаси коронавирусни топдилар, уларда касаллик жиддий аломатларсиз ўтди. Фото: Reuters Болалар COVID-19 коронавирусни яшириш ташувчилари бўлиши мумкин, чунки уларда ...\n← Ҳомиладор аёлларнинг имтиёзлари қандай?\nҚайси ҳолларда “тез ёрдам” ҳайдовчиси жаримага тортилмаслиги белгилаб қўйилди →\n18.12.2018 fsh.uz 270\n04.02.2019 fsh.uz 316


Журналистлар, блогерлар очиқ савол беришни бошлади, илгари ўзлари учун «табу» бўлган мавзуларда ёзишмоқда — Х.Фрейзер - Халқ сўзи\n12:38 03 Декабрь 2020 Жамият\nАйни вақтда Халқаро пресс-клуб «Ўзбекистон Республикасининг Конституцияси ва қонунчилигида сўз ҳамда матбуот эркинлиги ва Ўзбекистонда ОАВни ривожлантириш жараёнлари» мавзусида давра суҳбати ўтказилмоқда.\nУнда БМТнинг Ўзбекистондаги доимий координатори Ҳелена Фрейзер ўз фикрларини билдирди:\n— «Ҳар ким фикрлаш, сўз ва эътиқод эркинлиги ҳуқуқига эга». Ўзбекистон Конституциясининг 29-моддасида шундай ёзилган. Бу ерда йиғилганларнинг барчаси ушбу ғояни тўла қўллаб-қувватлашига ишонаман. Чунки бу — барқарор тараққиёт масалаларига ҳамнафасдир.\nАниқ ва очиқ ахборот эга бўлиш — адолатли ва бетараф институтлар, муассасалар шаклланишида асосий жараён ҳисобланади.\nШунингдек, соҳага доир норматив-ҳуқуқий масалаларда ҳам ўзгаришлар бўлмоқда.


Қозоғистон-Ўзбекистон чегарасидаги божхона чегара пости қайта очилди - EFFECT.UZ\n. 15:58 | 06.10.2021\nҚозоғистон-Ўзбекистоннинг “Бауржан Конисбаев” божхона чегара пости реконструкция қилингандан сўнг қайта очилди.\n“Айнан мана шу назорат -ўтказиш пункти орқали Ўзбекистон ва Тожикистондан мева ва сабзавотлар Европа мамлакатларига киради”, – деб хабар беради МИР 24 телеканали.\nБожхона постини реконструкция қилиш бундан икки йил олдин бошланган ва ушбу лойиҳага 35 миллион доллар йўналтирилган.\nИлгари божхона постининг ўтказувчанлиги кунига 150 юк машинаси бўлган бўлса, ҳозир у мингдан ошди.\nЮк машиналари ҳайдовчиларининг чегарадан ўтишига бир соатдан кам вақт кетади, чунки ҳужжатлар онлайн тарзда тақдим қилинади.\nTeglar:Бауржан Конисбаев, Қозоғистон, Ўзбекистон\n«UzAuto Motors» Туркманистонда машина ишлаб чиқаришни бошлайди


20 декабр куни қандай об-ҳаво кутилмоқда?\n11:06 / 19.12.2020\nГидрометеорология хизмати маркази эртага, 20 декабр куни қандай об-ҳаво кутилаётганини маълум қилди.\nТошкент шаҳри. Ҳаво булутли бўлади, кечаси ва куннинг биринчи ярмида қор ёғади. Шамол ғарбдан 5-10 м/с тезликда эсади. Ҳарорат кечаси ва кундузи 0-2 даража илиқ бўлади.\nҚорақалпоғистон Республикаси ва Хоразм вилояти. Ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 3-8 даража совуқ, кундузи 3 даража совуқ - 2 даража илиқ бўлади.\nТошкент, Сирдарё, Жиззах ва Самарқанд вилоятлари. Ҳаво ўзгариб туради, кечаси ва куннинг биринчи ярмида баъзи жойларда қор ёғади. Баъзи жойларга туман тушиши мумкин. Шамол ғарбдан 7-12 м/с тезликда эсади. Ҳарорат кечаси 0-5 даража совуқ, кундузи 2 даража совуқ - 3 даража илиқ бўлади.\nҚашқадарё вилояти. Ҳаво ўзгариб туради, кечаси ва куннинг биринчи ярмида баъзи жойларда қор ёғади. Баъзи жойларга туман тушиши мумкин. Шамол ғарбдан 7-12 м/с тезликда эсади. Ҳарорат кечаси 2 даража совуқ - 3 даража илиқ, кундузи 0-5 даража илиқ бўлади.\nСурхондарё вилояти. Ҳаво ўзгариб туради, баъзи жойларда ёғингарчилик бўлади (ёмғир, қор ёғади). Баъзи жойларга туман тушиши мумкин. Шамол ғарбдан 7-12 м/с тезликда эсади. Ҳарорат кечаси 2 даража совуқ - 3 даража илиқ, кундузи 0-5 даража илиқ бўлади.\nАндижон, Наманган ва Фарғона вилоятлари. Ҳаво ўзгариб туради, баъзи жойларда ёғингарчилик бўлади (ёмғир, қор ёғади). Баъзи жойларга туман тушиши мумкин. Шамол ғарбдан 7-12 м/с тезликда эсади. Ҳарорат кечаси 2 даража совуқ - 3 даража илиқ, кундузи 0-5 даража илиқ бўлади.\nРеспубликанинг тоғли ҳудудлари. Ҳаво ўзгариб туради, вақти-вақти билан қор ёғади, баъзи жойларда кучли бўлади. Баъзи жойларга туман тушиши мумкин. Шамол ғарбдан 7-12 м/с тезликда эсади. Ҳарорат кечаси ва кундузи 3-8 даража совуқ бўлади.


Ишдан бўшатишлар кўлами кенгаймоқда\n15 апрел 2021, Тошкент вақти: 09:15\nБульдозерлар ишлаб чиқарувчи жаҳоннинг етакчи Caterpillar заводи давом этаётган иқтисодий бўҳрон туфайли ўзининг 20 минг ходимини ишдан бўшатиш режасини ошкор қилди.\nЭлектроника маҳсулотлари ишлаб чиқарувчи жаҳоннинг йирик Philips ҳамда ING банк ва суғурта компаниялари ҳам қарийб 13 минг кишини ишдан бўшатаётганини эълон қилдилар.\nГлобал молиявий бўҳрон туфайли Philips компанияси яқин келажакда 6000 кишини ишдан бўшатишини билдирган бўлса, ING компанияси 7000 ишчи ўрнини қисқартираётганини маълум қилди.\nАйни пайтда¸ пўлат ишлаб чиқарувчи Corus компаниясининг ҳам жаҳон бўйлаб ўз корхоналаридан 3500 га яқин ишчи ўрнини қисқартириши кутилмоқда.\nАҚШнинг телекомуникация соҳасидаги Sprint Nextel Corp. ширкати ҳам яқинда ўзининг қарийб 8000 та ходими кўчада қолиши мумкинлигини маълум қилди.


Тузлар ҳақида — У ким, бу нима — QOMUS.INFO\nQOMUS.INFO > Т ҳарфи > ТУЗЛАР\nТУЗЛАР — кимёвий бирикмалар синфи; оддий шароитда ионли тузилишга эга бўлган кристалл моддалар. Электролитик диссоциация назариясига мувофиқ, Тузлар эритмада мусбат зарядланган ионлар — катионлар (асосан, металлар) ва манфий зарядланган иондар — анионларга диссоциланадиган кимёвий бирикмалардир. Тузлар қуйидаги турларга бўлинади: ўрта (ёки нейтрал) Тузлар, нордон (ёки гидро) Тузлар, асосли (ёки гидроксо) Тузлар, аралаш Тузлар, қўш Т., комплекс Тузлар — натрий сульфат, К4Р2О7 — калий пирофосфат, CH3COONa — натрий ацетат. Нордон Тузлар ғосил бўлганида кислотадаги водород атомлари металлга батамом алмашинмайди: мас., NaHSO4 — натрий гидросульфат, (СаНСО3)2 — кальций гидрокарбонат. Асосли Тузлар ҳосил бўлганида асоснинг барча гидроксил гурухлари металлга тўлиқ алмашинмайди: мас., ZnOHCl — pyx гидроксохлорид, [Fe(OH)2]SO4 — темир (П)гидроксосульфат. Асосли Тузлардан ташқари оксотузлар . ғам маълум. Улар асосли Тузларни сувсизлантириш натижасида олинади; мас., магний гидроксохлорид MgOHCl сувсизлантирилса, магний оксохлорид MgOCl2 ҳосил бўлади. Аралаш Тузлар — асос гидроксидларининг бошқабошқа кислота крлдикларига алмашиниши натижасида ҳосил бўладиган маҳсулотлар, мас., (СаОН)2 даги ОН~ гурухларининг бирини хлор иони С1~ га, иккинчисини СЮ» га алмаштирилса, аралаш Тузлар (СаОС1) С1 келиб чиқади. Қўш Тузлар — бирор кислотадаги водород атомларининг турли металларга алмашиниш маҳсулотлари; мас., KNaCO3, KA1(SO4)2. Буларни Na2CO3K2CO3, K2SO4A12(SO4)3 шаклида ҳам ёзиш мумкин. Агар бирор қўш Тузлар гаркибидаги металлардан бири анион таркибига кирса, бундай қўш Тузларни комплекс Тузлар деб қараш керак; мас., агар KClMgCl2 таркибидаги магний метали анион таркибига кирса, К [MgCl3] шаклли комплекс Тузлар, 3NaFAlF3 таркибидаги алюминий метали анион таркибига ўтса, Na3[AlF6] шаклли комплекс Тузлар келиб чиқади. Умуман қўш Тузлар билан комплекс Тузлар орасида аник, чегара йўқ: қўш Тузлар ацидокомплекслар жумласига киритилади.\nТузлар лаб. усулида кислота ва асосларни бир-бирига таъсир эттириб олинади. Тузларнинг тавсифли хоссаларидан бири унинг қутбли эритмаларда, айниқса, сувда эрувчанлигидир. Табиатда Тузлар кўл, денгиз ва океан сувларига йиғила боради. Сув ҳавзалари қуриганида ўша жойларда ош тузи (NaCl) ва бошқа Тузлар конлари пайдо бўлади.\nЎзбекистон ва Қозоғистон ҳудудларидаги туз конлари 1943—48 й. ларда илк ўзбек кимёгарларидан С. Муқимов (1899—1956) рағбарлигидаги илмий экспедиция томонидан ўрганилди. «Денгизкўл» (Бухоро), «Тузкон» (Жиззах), «Шўркон» (Фарғона), «Хўжакон» (Сурхондарё) шўр сув ҳавзаларининг минерал, тузли эритмаларнинг гидрокимёвий таркиби, тузли қатламларнинг ҳосил бўлиш қонуниятлари аникланди. Бу ҳавзалар ош тузи билан бир каторда қимматли натрий сульфат, шунингдек, калийли, магнийли ва бромли Тузларга бой эканлиги, тузли қатламларда натрий хлориддан ташқари, таркибида магний ва натрий бўлган астрахонит ва элеолит кўринишидаги минераллар борлиги кўрсатиб беридди. Тажрибалар натижасида тузли конлардан амалда фойдаланиш, тузли эритмалар ва сув ҳавзалари тубидаги балчикдарни маҳаллий шифохоналарда муолажалар учун қўллаш тавсия этилди.\nТузлар табиат ва техникада жуда катта аҳамиятга эга. Тузлар ҳайвон ва ўсимлик организмининг муҳим таркибий қисмидан бири. Ош тузи қадим замонлардан бери овқатга ишлатиб келинади. Тиббиётда ҳам турли Тузлар ишлатилади. Металлургия, шиша, тўқимачилик, кўн, локбўёқ саноатларида, қишлоқ хўжалиги ва б. соҳаларда Тузлар кенг қўлланади. Баъзи Тузлар (мас., аммоний нитрат, калий нитрат, калий сульфат) минерал ўғитлар сифатида ишлатилади.\nМукимов С. М ., Исследование взаимодействия в расплавах сульфатов натрия, калия, магния и кальция (в соавторстве), Т., 1949,Парпиев Н. А.,Муфтахов A. F., Раҳимов Ҳ. Р., Анорганик кимё [3 қисм], Т., 2000-2003.\nPrevious PostТРУБА ПРОКАТЛАШ АГРЕГАТИ


16:53 / 29.11.2017\n«АҚШнинг Марказий Осиёда ҳарбий жиҳатдан бўлишининг кучсизланиши қисман Афғонистондаги амалиётлар кўламининг камайиши билан боғлиқ, бироқ асосий сабаб – минтақанинг Россия таъсири остига қайтишидир. Қозоғистон, Қирғизистон ва Тожикистон Россиянинг ҳарбий иттифоқдошлари саналади, Россия 2014 йилда Қирғизистонни АҚШ билан «Манас» авиабазасини ижарага бериш бўйича келишувни узайтирмасликка ишонтира олди, - дея таъкидланади ҳисоботда.\n«Қозоғистон, айниқса унинг иқтисодиёти нефть сектори Ўрта Осиёдаги Америка инвестицияларининг энг йирик объекти саналади. 2017 йил ҳолатига кўра, АҚШнинг бу давлатга тўғридан-тўғри сармоялари 25 млрд долларни ташкил этди. Натижада Қўшма Штатлар Қозоғистонда катталиги бўйича иккинчи хорижий инвесторга айланди. Бундан ташқари, АҚШдан сармоялар оқими тезлашди, ва уларнинг ҳажми 2017 йилнинг биринчи ярмида 2,3 млрд долларлик рекорд даражага ўсди», - дея таъкидланади ҳисоботда.


АҚШда 400 миллиард доллар қийматидаги ишсизлик нафақаси ўғирланган — Axios\nАҚШда коронавирус пандемияси шароитида аҳолига ишсизлик бўйича тўланган нафақаларнинг 50 фоизга яқини жиноятчилар чўнтагига тушган бўлиши мумкин. Axios нашрининг экспертларга таяниб хабар беришича, гап 400 млрд доллар ҳақида бормоқда.\nНафақалар билан содир этиладиган фирибгарликларга қарши кураш хизмати ID.me бош директори Блейк Холлнинг фикрича, ҳукумат тўлаган барча нафақадан ярми – 400 млрд доллари ўғирланган.\nLexisNexis Risk Solutions бош директори Хейвуд Талковнинг таъкидлашича, ўғирланган маблағдан 70 фоизи хорижга олиб чиқиб кетилган ва Хитой, Нигерия, Россия ва бошқа давлатлардаги жиноий гуруҳлар, қолган 30 фоизи эса АҚШдаги кўча тўдалари қўлига тушган.\nНашрнинг ёзишича, АҚШ ҳукумати ишсизлик бўйича нафақа олишга аризалар беришда фирибгарликлар юз бериши муқаррарлигини билган. Бироқ ҳукумат пандемия вақтида муҳтожларга пул бериш ҳар бир аризани текшириб ўтиришдан муҳимроқ деб ҳисоблаган. Шу билан бирга, ўғирланган сумманинг кўплиги ва улар хорижий жиноий гуруҳлар қўлига тушгани миллий хавфсизлик масаласи ҳисобланади.\nОқ уйда фирибгарлик муаммоси борлиги тасдиқланган. «Ишсизлик бўйича давлат тўловлари билан кенг тарқалган фирибгарлик аввалги маъмуриятдан бизга ‘мерос бўлиб қолган’ жиддий муаммолардан биридир», деб айтган Жо Байден маъмуриятидаги иқтисодчи Жин Сперлинг.\nAxios маълумотларига кўра, жиноятчилар нафақа олишда америкаликларнинг ўғирланган шахсий маълумотларидан фойдаланади. Бундан ташқари, мамлакат ичидаги жиноий тўдалар оддий фуқароларни қўрқитиш ёки алдаш йўли билан ўзлари ҳақидаги шахсий маълумотларни беришга мажбур қилади. Сўнгра ушбу маълумотлар ёрдамида нафақа олиш учун аризалар расмийлаштирилади. Қўлга киритилган пуллар эса аксарият ҳолларда криптовалюта кўринишида хорижга чиқарилади.


Мирзиёев, Иноятов, ислоҳотлар ва халқ нега ҳануз ҳайратда? « Ўзбекистон Халқ Ҳаракати\nМирзиёев, Иноятов, ислоҳотлар ва халқ нега ҳануз ҳайратда?\n17 October 2018 - 12:59\n“Фарғонадаги беморни Ўзбекистон Соғлиқни сақлаш вазирининг шахсан ўзи пойтахт Тошкентдан келиб, кўрди. Ҳукумат вазири оддий одамлар билан бирга бадантарбия қилди…”.\nБу шу яқин ойлар ичида кибер фазо ўзбекзабон сегментининг диққат-эътиборига тушган, ижтимоий мулоқот тармоқларини том маънода “ларзага келтириб”, куннинг энг муҳим сарлавҳалари қаторидан жой олган янгиликлар бўлади.\nЭътиборлиси эса, мавжуд ҳолат Ўзбекистонда янги президенти Шавкат Мирзиёев “халқ давлат учун эмас, давлат халқ учун хизмат қилиши лозим” сиёсатини бошлаганидан қарийб икки йил ўтиб кузатилмоқда.\nШавкат Мирзиёевнинг ўзи, маҳаллий кузатувчилар эътирофида, мустақил Ўзбекистон тарихида кузатилмаган “халқпарвар” сиёсатига мамлакат президенти этиб расман қасамёд келтиришидан саноқли ҳафталар ўтиб киришган.\nЎзбекистоннинг янги президенти сифатида вилоятларга сафарини мамлакатнинг “энг қашшоқ ва экологик ҳалокатга юз тутган мухтор минтақаси” ҳисобланган Қорақалпоғистондан бошлаган.\nЎшанда бир Ўзбекистон раҳбари ўлароқ илк бор том маънода “оддий одамлар” орасига кирган.\nУларнинг уйларида бўлиб, турмуш шароитлари билан яқиндан танишган, давраларида бўлиб, юзма-юз кўришган, мулоқот қилган ва ўз фуқаролари билан селфи тушган биринчи Ўзбекистон президенти, раҳбарига айланган.\nМобил телефонга олинган видеотасвирларда эса, Шавкат Мирзиёевни қуршаб олган оломон уни олқишлаётгани акс этган.\nУларда “раҳмет, халқнинг ўртасига келди”, деган овозларгача эшитиш мумкин бўлган.\nЎзбекистоннинг бир президенти билан боғлиқ бу каби ғайриодатий воқеълик ҳатто Ғарб нуфузли нашрларининг ҳам эътиборини ўзига тортган.\nТурли ижтимоий мулоқот тармоқларида роса “гап” бўлган, Мирзиёевнинг оддий одамлар билан тушган селфиси ўзбекистонлик интернет фойдаланувчилари ўртасида “қўлма-қўл” бўлиб кетган.\nЎша сафари чоғида Ўзбекистоннинг янги раҳбари, “Бундан буён ҳар бир туман ва шаҳарга, керак бўлса, чекка-чекка қишлоқ ва овулларгача кириб борамиз. У ерда истиқомат қилаётган одамларнинг дардини эшитамиз, муаммоларини ҳал қилишга қаратилган дастурлар ишлаб чиқамиз ва ижросини қатъий назорат остига оламиз”, – деб ваъда қилган.\nАввалбошда эса, Ўзбекистоннинг янги президенти ўзи кўпчилик овоз билан ютиб чиққани расман эълон қилинган 5 декабрь кунги сайловларнинг эртаси куниёқ халққа қилган ошкора таъзими билан ҳам мамлакат ичкариси ва ташқарисидаги аксариятнинг эътиборини ўзига тортган.\nУнинг “таъзим қилиб турган” қиёфадаги ушбу сурати қатор минтақавий ва халқаро нашрларда таҳлилий чиқишларга ҳам замин яратган.\nБир Ўзбекистон раҳбари мисолида кўрилмаган бу каби воқеълик мамлакат янги ҳукуматининг бундан кейинги ички ва ташқи сиёсати учун нимани англатиши савол остига олинган.\nДипломатик доираларда янги президентининг бошқаруви билан кечган бор-йўғи икки ойча вақтнинг ичида Ўзбекистон ҳукумати ўзининг “оддий халқ билан муносабатларида жиддий ўзгаришлар қилгани” эътироф этилган.\nҒарбнинг айрим нуфузли нашрлари бир неча ойнинг ўзида Ўзбекистоннинг янги президентини Хитойнинг ислоҳотчи лидери Дэн Сяопинга қиёслашгача боришган.\nПрезидент Шавкат Мирзиёев бунинг ортидан ҳам “оддий халқ”, “халқона сиёсат”, “халқчиллик” ва “халқпарварлик” масаласига қайта-қайта қайтган.\nФаолияти ҳозирга келиб шикоятлар остида қолиб кетган эса-да, одамлар учун бутунбошли Президент портали очилган, бу қатор вазирликларга ҳам намуна бўлган, жойларда Халқ қабулхоналари ҳам ишга туширилган.\nТаъбир жоиз, ҳали саккиз ойлик президент экан, Мирзиёев бошчилиги остида бўлиб ўтган ҳукумат йиғинида Ўзбекистон тарихида илк бор ҳудудлардаги ҳақиқий вазият тасвирга олинган видеолар намойиш этилган.\nОддий халқнинг ташвиш ва муаммоларига эътибор бермаётган раҳбарлар танқид қилинган.\nХудди ана шу мажлис чоғида Ўзбекистоннинг янги президенти давлат узоқ йиллар мобайнида халқ ҳақида қайғурмаганини ошкора ва расман тан олган.\nҚийинчиликларга бардош бергани, чидагани учун раҳбарлар халққа бош эгиб, таъзим қилиши лозимлигини айтган.\nБу ҳам Ўзбекистон тарихида бир давлат раҳбарининг илк бор халқ қаршисида қилган айни мазмундаги иқрори ва бу қабила кўрсатган биринчи “эҳтироми”сифатида эътироф этилган.\nЎтган йил август ойида бўлиб ўтган айни шу йиғиндан қисқа вақт ўтмай, халқнинг жамиятда бўлаётган ўзгаришларда фаол иштирок этиши кераклиги ҳақида гапирган.\nПрезидент Мирзиёев ҳукумат томонидан қилинаётган ҳаракатлар одамларни гапириш ва эркин яшашга ўргатиш учун эканлигини айтган.\nПрезидент амалдорлар халқ билан ҳисоблашишга мажбур бўлиши кераклигини таъкидлаган.\nАммо янги раҳбарларининг бу гаплари кибер фазода айнан сўнгги икки йил ичида фаоллашиш, мамлакат тўқнаш келиб турган муаммоларни ошкора муҳокама этишга қодир бўлган аксарият ўзбекистонликлар томонидан, таъбир жоиз, анчайин таҳлилию танқидий бир мавқеъда қарши олинган.\nУлар давлат органларининг кўнгилдагидек ишлаши учун ростмана жамоатчилик назорати кучли бўлиши кераклиги ҳақида ёзишган.\nБунинг учун, кези келганда, президент Мирзиёев ўзини ҳам танқид қила олиш ҳуқуқи сақланиб қолиши кераклигини айтишган.\nПрезидентни қилган танқидлари учун ҳеч ким таъқибга учрамаслиги лозимлигини таъкидлашган.\nАммо, лекин, бироқ…\nЎзбекистон янги президенти “халқчиллик ташаббуси”нинг сўнггиси бор-йўғи саноқли ҳафталар бурун кузатилган.\nШавкат Мирзиёев “Давлат органлари ва ташкилотларида ижро интизомини янада мустаҳкамлаш чора-тадбирлари тўғрисида”ги янги қарорини имзолаган.\nЛекин бу галги қарор маҳаллий кузатувчилар томонидан “халқпарварликдан фойда йўқ”, деган қарашдаги давлат амалдорларини халқ ва мамлакат равнақи учун ишлашга мажбурлаш мақсадидаги ҳужжат, дея баҳоланган.\nМаҳаллий кузатувчиларнинг эътиборларини тортгани ҳам янги қарорнинг айни шу талқиндаги мазмуни бўлган.\nҚарор мансабдорларнинг қанчалик кўнгилдагидек ишлаётганликлари жамоатчилик томонидан назорат қилинишини кўзда тутган.\nАйни шу мақсадда Ўзбекистонда яна иккита қўшимча янги портал ташкил қилиниши маълум бўлган.\nЎзбекистонлик масъуллар бу борада айрим етакчи Европа давлатлари тажрибасини ўрганишга “киришганлари” ҳам маълум бўлган.\nАммо, айниқса, сўнгги пайтларда бу каби портал ва қабулхоналарга йўллаган шикоятлари бежавоб қолган одамлар сонининг изчил равишда ортиб бораётгани кузатилган.\nОддий халқ эътирофида, янги президентнинг янгича раҳбар экани далолати сифатида кўрилганлари аллақачон “футбол ўйини”дан бошқасига ярамай қолган.\n“Режадаги янгилари ва уларга мурожаат қилишлари керак бўлган ўзларини ҳам олдинда яна “шундай тақдир” кутмоқда”.\nМаҳаллий кузатувчилар эса, худди шу нуқтада ҳам ҳозирга келиб, ҳукумат мулозимларидан тортиб, мамлакат юқори раҳбариятигача халқ билан муносабатда очиқ мулоқотдан кўра, виртуал қабулхоналарни афзал билишаётганига диққат қаратишган.\n“Ҳукуматнинг, таъбир жоиз, халқ билан бегоналашуви, айниқса, охирги пайтларда бутун мамлакат бўйлаб бўй кўрсатаётган воқеълик – уйларнинг бузилиши ва уларнинг ўрнига янги иншоотларнинг барпо этилиши билан боғлиқ жараён манзарасида кучайиб бораётгани”га эътибор тортишган.\n“Ҳозир бутун мамлакат бўйлаб уйларнинг бузилиши манзарасида бундайин жавобсиз шикоятлар сони ортиб бормоқда. Айниқса, Тошкент шаҳрида. Бунда олигархча капитализм аломатлари ҳам кўринмоқда. Яъни, бу каби ҳолатда муайян бир бизнеслар, яъни олигархлар ҳукуматга таъсир ўтказишади ва ўз манфаатларини илгари суришади. Ҳукумат ҳам қонунга зид равишда, одамларни огоҳлантирмай, улар билан келишмай ҳамда яшаб турган уйларига муносиб турар-жой ёки товон пули таклиф этмасдан, балки уларнинг уйларини бузишмоқда. Сўнгги мисол – Тошкентнинг Миробод туманидаги ҳолат. “, – дейди Лондондаги SOAS – Шарқ ва Африка тадқиқотлари мактабининг илмий ходими Алишер Илҳомов.\nСуҳбатдошимизнинг айтишича, “Ҳукумат, албатта, бундай вазиятда халқ билан мулоқот қилиш, уларнинг эътироз ва шикоятларига қулоқ тутишдан қочмоқда. Охирги пайтлари, айни ҳолат одатий ва доимий тус олаяпти”.\n“Хуллас, ҳозир биз ҳукуматнинг халқ билан мулоқотдан ўзини олиб қочаётганига гувоҳ бўлиб турибмиз”.\n“Ҳукумат мулозимлари халқ билан мулоқот қилиб, уларга нима учун бундай қилинаётганини тушунтиришни исташмайди. Биргина “Тошкент Сити” мисолида буни кўрдик. Бу бизнес маркази Тошкентга ва Ўзбекистонга қандай иқтисодий ва молиявий фойда келтириши ҳақида тузук-қуруқ изоҳ берилмаган. Маълум нарса – кўплаб осмонўпар бинолар ва қиммат марказ тикланади. Ўзбекистонда айрим ҳукумат вазирларининг оддий одамлар билан учрашуви мана нима учун ҳануз катта шов-шувга сабаб бўлмоқда. “, – дейди у.\nЯқинда Ўзбекистонда айнан сўнгги йилларда кибер фазода ўзларининг танқидий чиқишлари билан танилиб улгурган қатор блогерлар ҳибсга олиниб, вақтинчалик қамоқ жазоларига ҳукм этилишган.\nБунинг ортидан, Ўзбекистонда “Facebook” ва “YouTube” каби ижтимоий мулоқот тармоқларига кириш қийинлашаётганига оид хабарлар олинган.\nКибер фазодаги ошкора таҳлил ва ошкора танқид руҳининг кескин пасайгани кузатилган.\nЎзбекистонлик масъуллар “киришдаги қийинчиликлар ва чекловлар”да ўзларининг бирор бир иштироклари йўқлигини бир эмас, қайта-қайта баён қилиб чиқишган.\nАммо кибер фазода қолдираётган постларидан расмийларнинг айни мазмундаги изҳоротлари, “Нега бундай бўлаётгани?” саволига жавоб топиш илинжида бўлган катта сондаги ўзбекистонликларни ишонтира олмагани кўрилган.\nОддий халқ билан тўғридан-тўғри мулоқот ўтказган биринчи ва охирги ҳукумат мулозими эса, ҳозирча биргина Ўзбекистон Ташқи ишлар вазири Абдулазиз Комилов бўлиб турибди.\nБундан ташқари, айнан Абдулазиз Комилов президент Шавкат Мирзиёев бошқаруви остида журналист Жасур Ҳамроев мисолида оддий бир ўзбекистонлик билан селфи тушишга борган биринчи вазир ҳамдир.\nРоссия раҳбари Владимир Путиннинг йиллик матбуот анжуманлари манзарасида эса, Ўзбекистон президентининг ҳам халқ билан жонли мулоқот қилишига оид хабарлар давомий равишда бўй кўрсатиб келади.\nБироқ Ўзбекистоннинг мустақиллиги билан кечган чорак асрдан ортиқроқ вақт давомида на-да ҳозирда марҳум президенти Ислом Каримов ва на-да бошқарувига яқинда икки йил бўладиган мамлакатнинг амалдаги раҳбари Шавкат Мирзиёев бу ишга борган.\nМаҳаллий экспертларга кўра, Россия раҳбарининг йиллик матбуот анжуманлари арафасида юзага келувчи бу каби воқеълик халқнинг Ўзбекистон президенти билан жонли мулоқотга эҳтиёжи, истаги борлигига далолат қилади.\n“У ерда ишни тубдан яхшилаш масалаларини кўриб чиқиш керак. Ишга ўша практик ёндашиш керак. Жойларга чиқиш керак. Ҳокимлар, президентимиз айтганидек, машинадан бироз тушиши керак. Қишлоқларга кириш керак. Халқни йиғиш керак. Қўрқмай ташвишларини эшитиш керак. Халққа ҳам тушунтириш керак, битта ўзига боғлиқ бўлмаган муаммолар ҳам борлиги, ҳамма муаммони бирданига ечиб бера олмаслигини тушунтириши керак. Халқнинг ичига чиқиши керак-да улар, биласизми! Бизда, афсуски, бундай бўлмаяпти. Халқ билан ишлайдиган раҳбарлар жуда камдан-кам”, – дейди ўзбекистонлик зиёлилардан бири Би-би-си Ўзбек Хизмати билан суҳбатида.\n“Ўша тепадан бошлаш керак-да, менимча. Тепадаги ўша озроқ зиёлиман, деган инсонлар ҳаммаси ўзининг кимлигини англаб етиб, жамиятда ватанпарварлар кўпайиши керак. Ўшанда ўша жамиятда силжиш бўлади. Ватанпарварлар, эгаллаб турган жойларининг том маънода ҳақиқий эгалари бўлмаса, ҳали-бери бу иш бўлмайди”.\nТаҳлилчиларнинг айтишларича, ростмана халқпарвар сиёсат юрита олиши учун президент Шавкат Мирзиёев энг аввало амалдаги тузумни тубдан ислоҳ қилиши керак.\nЛекин, таҳлилчиларга кўра, мулозимларини халқчил сиёсат юритишга ундаш учун “шунча йиғин, мажлис ўтказаётган, шахсий намуна бўлаётган, қарор ва фармонлар имзолаётган Ўзбекистоннинг янги президенти ана шу тузумни ислоҳ қилаётгани ва ёки қила олаётгани йўқ”.\nПрезидент Мирзиёев “ислоҳотлар сиёсатида аллақачон қандайдир турғунлик кузатилмоқда”, “ҳукуматда ҳали-ҳануз маълум бир лоббичи структуралар таъсири кучлилик қилаётган бўлиши мумкин”.\nЎзбекистон аксарият сиёсий таҳлилчилар нигоҳида яқин-яқингача авторитар давлат сифатида кўриб келинган.\nСўз, матбуот, эркин фикрлаш ва ўз фикрини эркин ифодалаш ҳуқуқи чекланган, жамиятда қўрқув ҳисси ҳукмрон мамлакатлар сирасига киритилган.\n“Мамлакат сиёсий ҳаётида “ростмана мухолифат”га ўрин берилмаган, ҳақиқий демократик жараёнларга нисбатан бегона”.\nТаҳлилчиларга кўра, ўзи “катта шов-шув” билан бошлаган ислоҳотларининг бардавом бўлишига ишонтириш учун президент Мирзиёев Ўзбекистондаги анъанавий бошқарув усулида том маънода ўзгариш ясашга тайёрлигини амалда кўрсатиши, ҳақиқий мухолифат қиёфасида “ростмана” янги сиёсий кучларнинг бўй кўрсатишига ҳам эришиши лозим.


“Ўзбекистон ҳукумати 36 млн.доллар қарзни тўламаслик учун Поздеевни қамоққа олди”\n25 октябр 2020, Тошкент вақти: 16:49\nАлександр Поздеев 13 майдан бери Тошкентдаги ҳибсхоналардан бирида сақланмоқда.\nРоссиянинг Пермь шаҳридаги Ғарбий Урал машинасозлик концерни раҳбари Александр Поздеевнинг Тошкентда қамоққа олинганини шарҳлаган концерн вице-президенти Виталий Сухоносов 21 май куни мана шундай мазмунда баёнот берди.\nОзодлик радиосига телефон орқали суҳбати берган Ғарбий Урал машинасозлик концерни биринчи вице-президенти Виталий Сухоносовнингг айтишича, ширкат раҳбари Александр Поздеев 12 май куни Ўзбекистон Иқтисодиёт вазирлиги расмий чақируви билан Тошкентга борган. Бу ерда у концерн томонидан бунёд этилган Деҳконобод калий ўғитлари заводи ишлаб чиқариш қувватини ошириш масаласи муҳокама қилинадиган йиғинда иштирок этиши керак эди.\n“Ўзбекистон ҳукумати 36 млн.доллар қарзни тўламаслик учун Позднеевни қамоққа олди”\nМазкур йиғинда заводнинг иккинчи агрегатини барпо этиш масаласи кўтарилган. Бироқ концерн раҳбари Поздеев йиғинда иккинчи агрегат барпо этилишидан олдин Ўзбекистон ҳукумати Ғарбий Урал машинасозлик концернидан бўлган 36 миллион доллар қарзини тўлаб қўйишни талаб қилган. Шундан сўнг, 13 май куни Александр Поздеев қўлга олинган.\n-Бу биз 2011 йилдан 2013 йилгача бажарган ишларимиз учун тўланадиган ҳақ эди, -деди Виталий Суханосов.\nҒарбий Урал машинасозлик концерни вице президенти томонидан тарқатилган ёзма баёнотда эса “Ўзбекистон ҳукумати бажарилган ишлар учун ҳақни тўламаслик мақсадида Россия ширкатини ўз ҳудудидан сиқиб чиқаришга ҳаракат қилаяпти”, деб билдирилган.\nВиталий Сухоносовнинг айтишича, Ғарбий Урал машинасозлик концерни Ўзбекистонда мамлакат президенти Ислом Каримов ташаббуси билан илгари сурилган умумий қиймати 200 миллион долларлик лойиҳаларни амалга ошираётган эди.\n-Биз ҳозир президентнинг реакциясини тушунмаяпмиз. Балки у бу ишга муносабат билдирганидан сўнг вазият ўзгарар. Аммо биз Ўзбекистонда жуда мураккаб лойиҳаларни амалга ошираётган эдик. Бу лойиҳаларни чала ташлаб кетиш бизнинг принципимизга тўғри келмайди. Аммо ҳамма нарса президентимиз Александр Поздеевнинг қачон ва қай тарзда озод этилишига боғлиқ бўлади, -деди Виталий Сухоносов.\nКонцерн вице – президенти орадан саккиз кун ўтган бўлса-да, Поздеевга Ўзбекистон ҳуқуқ-тартибот тузилмалари томонидан қандай айблов билдирилаётгани номълумлигича қолаётганини, ҳибсда сақланаётган Позднеевнинг олдига Россиянинг Ўзбекистондаги элчихонаси ходимлари ҳамда адвокатлар киритилмаётганини айтиб ўтди.\nЎзбекистон Иқтисодиёт вазирлигининг Тошкентдаги йиғилишда иштирок этиш тўғрисидаги факсограммаси.\nАввалроқ Россиянинг “Новости” ахборот агентлиги ўз манбасига таянган ҳолда, Александр Поздеев “калий заводига оид жиноят иши доирасида Ўзбекистон Бош прокуратурасига чақиртирилган ва шундан сўнг ҳибсга олинган”и ҳақида хабар тарқатган эди.\nХабарларга қараганда, Ўзбекистонда амалга оширилган контрактлар баҳосини Ғарбий Урал машинасозлик концерни ошириб кўрсатгани факти бўйича иш қўзғатилган. Бироқ Ўзбекистон Бош прокуратураси ҳозирча Александр Поздеевнинг қўлга олиниши сабаблари юзасидан расман билдирув эълон қилгани йўқ. Бу борда Бош прокуратурадан маълумот олиш юзасидан қилган ҳаракатларимиз ҳам самара бермади.\nРоссиянинг Тошкентдаги элчихонаси катта маслаҳатчиси Вадим Чекмазов Озодлик мухбири билан микрофонсиз суҳбатда Александр Поздеевга нисбатан 19 май куни Тошкент шаҳрида аппелляция суди ўтказилганини билдирди. Унга кўра, суд жараёнида адвокатларнинг Поздеевни ҳибсда сақлаш эҳтиёт чораси мамлакатни тарк этмаслик тўғрисда тилхат олиниб озод этиш чорасига алмаштириш тўғрисидаги илтимоси қондирилмаган.\nЧекмазовнинг айтишича, Ўзбекистон прокуратураси Александр Поздеевни валютани яширганликда, Ўзбекистон манфаатларига зид келувчи иқтисодий шартномаларни имзолаганликда айбламоқда.\nРоссиянинг Тошкентдаги элчихонаси расмийси Поздеевнинг олдига адвокатлар ва элчихона ходимлари киритилмаётганини ҳам қўшимча қилиб ўтди.


Америка ҳарбийлари Ирокда Саддам Хусайннинг қуролланган тарафдорларини йўқ қилиш бўйича янги операцияни бошладилар.\n21 апрел 2021, Тошкент вақти: 07:43\nиюл 14, 2003\nЎтган тунда АҚШ ҳарбий бўлинмаси Бағдод шимолида махсус рейд утказди. Ассошиэйтед пресс ахборот агентлиги хабарларига кўра, қаршилик кўрсатган тўрт нафар ироқлик ўлдирилган. 50 киши ҳибсга олинган.\nИрокда расман уруш тугатилганидан сўнг, бу Америка ҳарбийлари томонидан уюштирилган тўртинчи махсус операциядир.\nЕвропа Кенгашининг Парламент ассамблеяси (ЕКПА) депутати россиялик мухолифатчи Алексей Навальнийни қамоқдан озод этишга чақирилган резолюция лойиҳасини ишлаб чиқди. Ҳужжат 22 апрель куни Ассамблеяда овозга қўйилиши кутилмоқда.\n"Немис тўлқини" хабарига кўра, ўша куни Страсбургда Навальнийнинг ҳибс қилиниши ва қамоққа жўнатилиши мавзусида шошилинч дебатлар ўтказилиши режалаштирилган. Сиёсатчини озод қилиш талаби ифодаланган резолюцияни дебатларда асосий маърузачи сифатида иштирок этиши кутилаётган француз депутати, “Либерал ва демократларнинг Европа учун бирлиги” партияси вакили Жак Мэр тайёрлаган.\nҲужжатда депутат Россияни Европа Кенгаши Вазирлар қўмитасининг инсон ҳуқуқлари риоясига бағишланган навбатдаги йиғилиши ўтказилгунга қадар “нима бўлса ҳам” озод этишга чақиради. Мазкур йиғилиш 7 июнь санасига белгиланган.\nДепутат ўз чақириғида Инсон ҳуқуқлари бўйича Европа судининг сиёсатчини дарҳол озод этиш талабини асос қилиб келтирган.\nЕКПА депутатлари 27 январда бўлиб ўтган қишки сессия чоғида ҳам Москвани мухолифатчини озод қилишга чақиришганди. Ўшанда Россиядан пайсалга солмай, Ассамблеяга мазкур иш бўйича маърузачи жўнатиш талаб қилинган эди. Аммо Россия бу талабга қулоқ солмаган.\nРоссия адлия вазирлиги мухолифатчини Инсон ҳуқуқлари бўйича Европа суди талабига кўра озод этиш мумкин эмаслигини билдирганди. Вазир Константин Чуйченко суд баёнотини “ижро этилмаслиги кундай равшан ҳужжат” деб атаган.\nФевраль ойи бошларида Европа Кенгашининг Вазирлар қўмитаси суд қарорлари Москва томонидан бажарилмаётгани хусусидаги Навальнийнинг шикоятини кўриб чиқишга қабул қилди. Қўмита шикоятни асосли деб топган тақдирда, Россиянинг Европа Кенгашидаги ҳуқуқлари тўхтатиб турилади, Европа суди эса Россияга қарши яна битта — унинг қарорларини ижро этмаганлик бўйича даъво ишини кўриб чиқишни бошлайди.\nРоссиянинг Чехиядаги элчихонаси биноси, Прага, 2018 йил 26 марти\nПрага магистрати Чехия ҳукуматини Россия элчихонаси майдонини ўзгартириш масаласини Россия томони билан муҳокама қилишга чақирди.\nЧехия пойтахти маъмурияти Стромовка боғи ҳудудининг 1968 йили Варшава шартномаси қўшинлари Прагага бостириб кирганидан сўнг СССР элчихонаси ихтиёрига ўтиб қолган ва ҳозирда Россия элчихонаси тасарруфида бўлган қисмини рус дипмиссиясидан қайтариб олишни таклиф қилмоқда.\n“Орадан 53 йил ўтиб, Стромовканинг бир бўлаги ниҳоят ишғолдан озод қилинмоғи керак”, деб ёзган Twitter'да Прага-7 тумани оқсоқоли Ян Чижински.\nLidovky.cz нашри хабарига кўра, магистрат Россия элчихонаси ходимларининг автоуловлари учун мўлжалланган тураргоҳдаги парковка ўринлари сонини ҳам қисқартирмоқчи.\nПрага маъмуриятининг таклифи ўтган ҳафта Чехия ҳукумати 2014 йил октябрида Врбетице қишлоғидаги ўқ-дори омборида юз берган портлашда Россия махсус хизматларининг қўли бўлиши мумкинлиги ҳақида баёнот бергани ортидан билдирилмоқда.\nШанба куни Чехия бош вазири Андрей Бабиш ҳамда ташқи ишлар вазири вазифасини бажарувчи Ян Гамачек Прагадаги Россия элчихонасининг 18 нафар ходими мамлакатдан бадарға қилинишини маълум қилган — ушбу ходимлар аслида рус разведка идоралари учун хизмат қилиши айтилмоқда.\nЭртасига расмий Москва Чехия элчихонасининг 20 нафар хизматчисини Россиядан чиқариб юбориш ҳақида кўрсатма берган.\nРоссия ҳукумати Чехиянинг хатти-ҳаракатини қуруқ ва тўқима важлар таъсирида қабул қилинмиш мисли кўрилмаган қарор, деб атаган.\nРоссия учоғидан Дайр аз-Зорга ташланган бомбалар (архив сурати)\nРоссия Мудофаа вазирлиги 19 апрель куни Пальмира шаҳридан шимоли-шарқда жойлашган “террорчилар қароргоҳи”га ҳаводан зарбалар бергани ҳақида эълон қилди.\nArabnews агентлиги хабарига кўра, террорчи кучларнинг кўчиб юриши хусусида турли манбалардан олинган маълумот тасдиқлангач, Россия Ҳарбий-космик кучлари (ҲКК) ҳаводан ҳамла қилиб, иккита панагоҳни ва 200 нафарга яқин жангарини йўқ қилган.\nЎзаро урушаётган томонларни яраштириш ва Сурия Араб Республикасида қочқинларнинг кўчишини назорат қилиш маркази маълумотига мувофиқ, Пальмирадан шимоли-шарқда жангарилар гизланган база ташкил қилиб, у ерда мамлакатнинг турли минтақаларида террорчилик хуружларини амалга ошириш учун жангари гуруҳларни тузиш билан шуғулланишган.\nРоссия ҲККга тегишли учоқларидан берилган зарбалар натижасида иккита панагоҳ, 200 нафарга яқин жангари, йирик калибрли пулемёт ўрнатилган 24 пикап ҳамда қарийб 500 кг ўқ-дори ва қўлбола портлатиш мосламаси ясаш учун зарур компонентлар йўқ қилинган.\nИнсон ҳуқуқлари бўйича Европа судининг Страсбургдаги биноси, Франция\nИнсон ҳуқуқлари бўйича Европа суди (ИҲБЕС) рус мухолифатчиси Алексей Навальнийнинг, у жазо муддатини ўтаётган 2-сонли ахлоқ тузатиш колониясидаги шарт-шароитдан норози бўлиб йўллаган шикоятини жавобгар томонга — Россияга йўллади. Бу ҳақда суд вакили ўз твиттер-аккаунти орқали маълум қилган.\nРоссия тарафи эса, қоидага биноан, шикоят билан танишиб чиқиб, ўз мулоҳазаларини ёзма тарзда ИҲБЕСга тақдим этиши керак.\nНавальнийнинг адвокатлари ёзган шикоят Страсбургга апрель ойи бошларида келган эди. 16 апрель куни шикоят бўйича қарор қабул қилинди, Россия ҳукуматига саволларни 19 апрель куни жўнатишди.\nZnak.com нашри қайдича, ИҲБЕСда шикоятни кўриб чиқиш 2 йилдан ортиқ вақтга чўзилиши мумкин.\nИҲБЕС хабарномасида айтилишича, судьяларни Россия ҳукуматининг қуйидаги саволларга берадиган жавоблари қизиқтирмоқда:\nНавальнийнинг маҳбусликда сақлаш шароити Инсон ҳуқуқлари бўйича Европа конвенцияси 2-моддаси билан кафолатланган яшаш ҳуқуқига мувофиқми?\n2020 йилда заҳарланиши ортидан “ариза берувчининг соғлиғи қарийб ҳалокатли даражада ёмонлашгани”ни ҳисобга олганда, ҳозирда унинг муолажа шароитлари Конвенциянинг 2 ва 3-моддалари талабларига мос келадими?\nНавальний қамоқхонада қийноққа солинганми, унга нисбатан шафқатсиз муносабатда бўлинганми?\nРоссия ҳукумати ушбу саволларга жорий йил 12 июлига қадар жавоб бериши лозим.\n“Ўлмас полк” маршидан лавҳа, Москва, 2018 йил\nРоссия 9 май - Ғалаба кунини қаторасига иккинчи йил “Ўлмас полк” маршисиз нишонлайди. Ташкилотчилар буни коронавирус тарқалишининг олдини олиш чора-тадбирлари билан изоҳлашмоқда.\nМамлакатда кўплаб чекловлар аллақачон бекор қилинган бўлса-да, аксари минтақалар, жумладан Москвада ҳам митинг, юриш каби оммавий кўча тадбирлари тақиқланган.\n“Россия Ўлмас полки” ҳаракати марказий штаби раисдоши Елена Цунаевага кўра, 9 май куни акция онлайн шаклда ўтказилади. Айни пайтда Цунаева, агар пандемия билан боғлиқ вазият яхшиланса, масъул идоралар 24 июнь куни “Ўлмас полк” юришини кўчада, рисоладагидек ўтказишга рухсат беришидан умидворлигини билдирди.\nЎтган йили 9 май куни Москвада на “Ўлмас полк” марши, на анъанавий парад ўтказилган. Карантин чекловлари юмшатилганидан кейин - 24 июнда Ғалаба паради ўтказилган, аммо “Ўлмас полк” юриши барибир бўлмаган. Аниқроғи, онлайн тартибда ўтказилган. Яъни иштирокчилар фронтчи қариндошларининг фотосуратларини махсус сайтда эълон қилишган.\n“Ўлмас полк” 2000-йилларда фуқаролар ташаббуси билан вужудга келган. Йиллар ўтиб, акция давлат ташкилотчилигида ўтказиладиган бўлди, унда бир неча марта Путин ҳам иштирок этган.\n9 май парадига ҳозирлик одатдаги тартибда давом этмоқда, унинг бекор қилиниш эҳтимоли тўғрисида ҳеч қанақа маълумот йўқ.\nIngenuity вертолёти Марсда илк парвозини амалга оширди\nPerseverance ровери ёрдамида Марсга етказилган Ingenuity вертолёти бошқа сайёрада бошқариладиган парвозни амалга оширган биринчи двигателли учиш аппарати сифатида тарихда қоладиган бўлди.\nДроннинг учирилиш жараёни Америка аэрокосмик агентлиги (NASA)нинг Youtube’даги расмий каналида трансляция қилинди.\nПарвоз видеотасвири кейинроқ эълон қилинади. Ҳозирча NASA вертолётнинг қуйи қисмида жойлашган камераси ёрдамида олган фотосуратни эълон қилди. Суратда Марс юзаси узра кўтарилаётган Ingenuity сояси кўриниб турибди.\nДрон парвози 30 сонияга яқин давом этди. У уч метрдан зиёдроқ баландликка кўтарилди. Ingenuity яна тўрт марта синов тариқасида учирилади. Вертолёт зичлиги Ер атмосферасиникидан 100 карра паст бўлган Марс атмосферасида учиш технологиясини ўзлаштирмоқда. Дрон синови 30 Марс кунига яқин вақт давом этади.\nВазни қарийб икки килога тенг бўлган аппарат бунга қадар Perseverance марсюрари ичида эди. Худди шу ровер воситачилигида Ingenuity билан Ердаги бошқарув маркази ўртасида алоқа таъминланди.\nPerseverance ровери жорий йилнинг 19 февраль куни Марсдаги Езеро кратерига қўнган эди. Мазкур кратер бир замонлар сувга тўла бўлгани тахмин қилинади. Марсюрар сайёрада қадимда ҳаёт мавжуд бўлгани белгиларини топишга уриниб кўради ҳамда тупроқдан намуналар олади.\nPerseverance ўтган йилнинг июлида Марсга жўнатилган. Қурилма "Марс-2020" миссияси доирасида 700 ер суткасига яқин вақт давомида “Қизил сайёра”да иш олиб боради.\nАлексей Навальний қамоқхонадан маҳбуслар касалхонасига кўчирилди\nПокров шаҳридаги 2-сонли колонияда 31 мартдан бери очлик сақлаб турган мухолифатчи Алексей Навальний касалхонага ўтказилди. Бу ҳақда Россия Федерал жазони ижро этиш хизмати (ФЖИЭХ) Владимир вилояти бошқармаси маълум қилган.\nНавальний ётқизилган касалхона Владимирдаги 3-сонли ахлоқ тузатиш муассасаси ҳудудида жойлашган. ФЖИЭХ сиёсатчининг аҳволини қониқарли деб баҳоламоқда. Хабарномада айтилишича, беморга, ўзининг розилигига кўра, витаминлар билан даволаш курси тайинланган.\nОАВ Навальний кўчирилган 3-сонли қамоқхонани “қийноқлар муассасаси” деб атамоқда. Ушбу колония маҳбуслар “қайта тарбиялаш” ва жиноят содир этганлик ҳақида иқрорнома олиш учун олиб келиниши таъкидланади. Собиқ маҳбусларга кўра, касалхонада уларга психотроп дорилар берилиб, қийноққа солинган ва ҳатто зўрланган ҳам.\nАввалроқ Навальнийнинг даволовчи врачлари унинг қон таҳлили натижаларини эълон қилишган эди. Улар ўзларида мавжуд ҳужжатлар билан мухолифатчининг соғлиғи хавф остида қолганини таъкидлашмоқда.\nЧунончи, врач Анастасия Васильевага кўра, Навальнийнинг юраги тўсатдан тўхтаб қолиши эҳтимоли мавжуд.\n“Ив Роше” иши бўйича судланган мухолифатчи февраль ойидан бери 2-сонли қамоқхонада сақланмоқда. Қамоқхонада Алексей Навальнийнинг соғлиғи бирдан ёмонлашган. У март ойи охирларида, зарур тиббий ёдам олмаётганига норозилик сифатида очлик эълон қилган.\nКеча Навальний штаби 21 апрель куни Россиянинг барча йирик шаҳарлари, жумладан, Москва ҳамда Санкт-Петербургда мухолифатчининг озод этилиши учун норозилик намойишлари ўтказилишини эълон қилган эди.\nБритания ва Европа Иттифоқи Алексей Навальнийни қўллаб чиқишди\nНавальнийни қўллаш учун Лондонда ўтказилган акциялардан бири, 2021 йил апрели\nБуюк Британия Россияни маҳкум Алексей Навальнийга зудлик билан тиббий ёрдам олиш имкониятини тақдим этишга чақирди. Бу ҳақда Reuters агентлиги хабар қилди.\nҲозирда колонияда бўлган Алексей Навальный ўзига қонунда кўзда тутилганидек тиббий ёрдам кўрсатилишини талаб қилиб, икки ҳафтадан бери очлик қилмоқда.\nБритания ТИВ вакили баёнотида Алексей Навальнийга нисбатан ножоиз муносабат ва унинг соғлиғи ёмонлашаётганига оид хабарлардан “чуқур ташвиш” билдирилган ва Россия расмийлари мухолифатчини зудлик билан қамоқдан озод қилишга чақирилган.\nБу орада Европа Иттифоқи ҳам сиёсатчи А. Навальнийнинг саломатчилиги ёмонлашаётганига оид хабарлар юзасидан чуқур ташвиш изҳор қилди.\n“Биз Россия расмийларидан унга зудлик билан ўзи ишонган врачлар билан учрашиш имкониятини беришга чақирамиз. Биз жаноб Навальний колонияда бўлган пайтда унинг хавфсизлиги ҳамда соғлиғи учун Россия расмийлари масъул бўлади, деб ҳисоблаймиз”, дейилган ЕИ баёнотида.\nГерманияда пандемиянинг 80 минг қурбонини хотирлаш куни ўтказилди\nГермания канцлери Ангела Меркель пандемия қурбонларини хотирлаш маросимида, Берлин, 2021 йил 18 апрели\nГерманияда 18 апрель куни пандемиянинг 80 минг қурбонини хотирлаш куни бўлиб ўтди. Якшанба куни Германия канцлери Ангела Меркель ва президент Франк-Вальтер Штайнмайер Берлин черковидаги тонгги ибодатда иштирок этишган.\nБерлиндаги Концертхаусда эса хотира концерти ўтказилиб, у жамоатчилик телевидениеси орқали намойиш қилинди. Германия президенти Штайнмайер юртдошларига статистика маълумотлари ортида инсон фожиаси тургани, бу фожиа ҳалигача давом этаётганини эслатди. У касалхона, интернет ва хасписларда пандемия чекловлари туфайли яқинлари билан хайрлашиш имкониятига эга бўлолмай, ёлғизликда вафот этганларни ёдга олди.\nШтайнмайер Миллий хотирлаш куни юртдошларга улар қайғу-ҳасрат ва изтироб қучоғига ёлғиз ташлаб қўйилмаганини эслатиш учун ўтказилаётганини қайд этди.\nТуркманистонда мамлакат президентининг отаси вафот этди\nДавлат телевидениеси Туркманистон президентининг отаси вафот этгани ҳақида 18 апрель оқшомида “Ватан” ахборот дастури орқали хабар қилди\nТуркманистонда 18 апрель куни президент Гурбангули Бердимуҳамедовнинг отаси Маликгули Бердимуҳамедов 88 ёшида вафот этди. Бу ҳақда хабар қилган Туркманистон давлат оммавий ахборот воситаларида ҳали ўлим ва дафн тафсилотларига оид маълумотлар тарқатилгани йўқ.\nДавлат телевидениеси президентнинг отаси вафот этгани ҳақида маҳаллий вақт билан соат 21:00 да эфирга чиққан “Ватан” ахборот дастурида хабар қилди.\nМаликгули Бердимуҳамедовнинг вафотига оид норасмий манбалардан маълумотлар Озодликнинг туркман хизматига 18 апрель тонгидаёқ кела бошлаган.\nТуркман нашрларида чоп қилинган таъзияномалардан маълум бўлишича, М. Бердимуҳамедов 1932 йилнинг 12 августида Геоктепа этрапининг Бирлешик-1 қишлоғида туғилган. Турли йилларда кутубхоначи, бошланғич синфлар ўқитувчиси, туркман тили ва адабиёти муаллими бўлиб ишлаган, армия хизматидан кейин ҳарбий билим юртини тугатиб, Ички ишлар вазирлигида турли лавозимларда ишлаган ва подполковник унвони билан пенсияга чиққан.\nТуркманистон оммавий ахборот воситаларида чиққан расмий хабарларда Маликгули Бердимуҳамедов қаҳрамон ва ёшларга ўрнак ўлароқ кўрсатилади. Унинг қишлоқ аҳлига ёрдам бергани, “Биз енгамиз”, “Қўй, уруш бўлмасин”, “Кўпроқ дон экайлик” каби шеърлар ёзгани қайд этилади.\nПрезидентнинг отаси номи Ашхободдаги 1001-ҳарбий қисмга ҳамда Чўғанлидаги ИИВ ходимлари учун қурилган турар-жой мажмуасига берилган, мамлакатда Маликгули Бердимуҳамедов номидаги медаль ҳам таъсис этилган.\nЎтган йиллар мобайнида Туркманистондаги нашрлар президентнинг отаси Маликгули Бердимуҳамедов, онаси Ўгулабат ва унинг бобоси Бердимуҳамед Аннаевни шарафлаб келган, бу эса, кузатувчилар фикрича, давлат раҳбари шахсига сиғинишга асос бўлган.\nНавальний тарафдорлари 21 апрель куни митингга чиқишмоқчи\nРоссиялик мухолифатчи Алексей Навальний\nҚамоқдаги мухолифатчи Алексей Навальнийнинг тарафдорлари 21 апрель куни Россиянинг Москва ва Санкт-Петербург дохил йирик шаҳарларида уни дастаклаш учун митинглар ўтказиш ниятидалар. Бу ҳақда сиёсатчининг сайтидаги хабарномада айтилган. Митинг ўтказиш нияти борлигини мухолифатчининг сафдошлари бўлган Леонид Волков ва Иван Жданов тасдиқлаганлар.\nНавальний колонияда очлик акциясини ўтказмоқда. Аввалроқ Навальнийнинг шифокорлари унинг ташхислари натижаларига таянган ҳолда мухолифатчининг аҳволи шиддат билан ёмонлашаётганини билдирганлар. Навальний бели оғриётгани ва бошқа хасталик асоратлари туфайли ўз олдига врач киритилишини талаб қилган ҳолда 31 мартдан эътиборан очлик акциясини бошлаган.\n“Шунақа ҳолатлар бўладики, бунда тезлик билан ҳаракат қилиш лозим, акс ҳолда тузатиб бўлмас ҳодиса содир бўлиши мумкин. Бунақа пайтларда жуда тезлик билан қарор қабул қилиш зарур”, деб ёзишган Навальнийнинг сафдошлари.\nУлар “Навальнийга озодлик” сайтида сиёсатчининг озод этилиши учун уюштирилажак митингларда иштирок этиши мумкин бўлган 500 минг киши рўйхатдан ўтишини кутиб ўтирмаганлар. Аввалроқ Навальнийнинг сафдошлари сайтда ярим миллион рўйхатдан ўтганидан кейин митинг санасини эълон қилишларини билдиришганди. 18 апрель тушдан кейин митингларнинг муҳтамал иштирокчилари сони 459 мингдан ошган. Бир неча кун аввал рўйхатдан ўтганларнинг электрон манзиллари базаси ўғирлангани ҳақида хабар тарқалганди.\n“Воқеалар ўта шиддат билан ва жуда ёмон ривожланмоқда. Бундан буён кутиш ва ортга суриш мумкин эмас”, дея изоҳ берадилар муаллифлар митинг зарурати тўғрисидаги хабарномада. Навальнийнинг саломатчилигидан ташқари улар мухолифатчи томонидан асос солинган Коррупцияга қарши кураш фонди (Россияда хорижий агентлар рўйхатига киритилган) ва Навальний штабларини расмийлар экстремистик ташкилотлар рўйхатига қўшмоқчи эканларини ҳам қайд этадилар.\nМитинглар ўтказиш учун ариза бериш ҳақида хабарномада ҳеч нарса дейилмаган – афтидан, расмийлар бу тадбирларни рухсат этилмаган акциялар ўлароқ қабул қилишади.\nНавальний ҳимояси учун сўнгги йирик акциялар шу йил январь ойи охирлари ва февраль ойи бошларида – сиёсатчи Германиядаги муолажадан сўнг Россияга қайтиб, аэропортда ҳибсга олинган, кейин эса колонияга йўллангани ортидан ўтказилганди. Мазкур акциялар учун расмийлардан рухсат олинган эмас. Ўша пайтда Россиядаги ўнлаб шаҳар кўчаларига, турли маълумотларга кўра, 100 мингдан 300 минг нафаргача одам чиққан. Ўша пайтда минглаб норози тутиб кетилган, айримлар полициячиларга қарши зўравонликка оид жиноят ишлари бўйича судланганлар.\nФевраль ойи бошларида Навальнийнинг сафдошлари оммавий норозилик намойишларидан вақтинча воз кечиб туришларини маълум қилганлар, бироқ бу чиқишлар баҳордан қайта бошланишини билдирганлар.\nАҚШ жорий йилда Европа ва Марказий Осиёдан 1,5 минг нафар қочқин қабул қилади\nАҚШ президенти Жо Байден 2021 молия йилида, яъни 2020 йил 1 октябридан 2021 йил 30 сентябригача Қўшма Штатлар қабул қилишга тайёр бўлган қочқинлар сонини белгиловчи фармонни имзолади.\n“Америка овози” хабарига кўра, Африка давлатларидан бўлган қочқинлар учун 7 минг виза, Шарқий Осиёдан бўлганлар учун 1000 виза, Европа ва Марказий Осиёдан бўлганлар учун 1,5 минг виза, Лотин Америкаси ва Кариб денгизи ҳавзасига кирадиган давлатлардан бўлганлар учун 3 минг виза, Яқин Шарқ ва Жанубий Осиёдан бўлганлар учун эса 1,5 минг виза ажратилган. Яна мингта виза захира учун қолган.\nКейинроқ Оқ уй матбуот котиби Жен Псаки яқин келажакда квота миқдори ўзгариши мумкинлигини қайд этган.\nЖо Байден аввалроқ АҚШ қабул қиладиган қочқинлар сонини 62,5 мингга етказишга ваъда берганди.\nҲужумга учраган Аллақуловнинг ўзи “майда безорилик”да айбланмоқда. Ҳужум қилганлар уни судга берди (ВИДЕО)


Онам мени ажратади... Она мехридан айро машхур - 22 Ноября 2013 - www.BePuL.NeT\nГлавная » 2013 » Ноябрь » 22 » Онам мени ажратади... Она мехридан айро машхур\nБалки айб ўзимдадир, қайдам.\nОилада уч фарзандмиз, отамиз йўқ ва болаликдан менга нисбатан онамнинг муносабати сал бошқачароқ. Яъни акам билан синглимни кўпроқ яхши кўрадилар. Ғалати туюлса керак а?\nМен хам аввалига бу шунчаки шундай туюлар деб хисоблардим. Балки отамиздан ажрашгач додам билан беш олти йил бирга яшаб онам менга берадиган мехрини унутганми....\nХеч хам ёдимдан чиқмайди, синглимни мактабига телефидение келганида шунчаки тўрт қатор шеър ўқиб телевидениега чиққанида онамнинг хурсандчиликлари бутун оламни олиб бир неча йиллар ўтган бўлсада хануз эслайдилар.\nЛекин мен мана бугун жудаям бир машхур бўлмасада лекин эфирда тез-тез кўринадиган бошловчи бўлиб ўз мавқе ва аудиториямга эга бўлган бўлсамда синглимнинг бир маротабагина эфирга чиқиб тўрт қатор шеър ёдлагани билан бирдай.\nОтасиз ўзган бўлсакда онам яхши жойда ишларди ва керак бўлса хафтасига синглимни ё акамни олиб бозорга кийингани тушишарди. Тавба мен эса битта ботинка билан қишниям ёзниям ўтказардим. Уялардим айтгани, чунки ич ичимдан болаликдан сезардимда ажратишларини, диққатни...\nАкам билан синглимни эшик олдида турган қатор турли туфлилари хануз эсимда. Кийиниб яна янги модадаги туфлиларга кетишаётганди. Менда эса этигим иккинчи йили йўқ, ботинкамдан сув ўтаверарди, онамнинг пуллари борку деб оғзимдан чиқиб кетибди она этигим йўқ деб...\nОнам эшик олдида ойнага қараб кийимини тўғирлалр экан, мени бу гапимдан кайфияти тушиб кетиб юзлари бужмайган. Уф... деганди, бўпти юр деб шунақанги бир охангда бозорга олиб кетганки хеч қачон ўша қатор турган туфлилар, онамнинг хуш кайфиятда ойна олдида бозорга отланаётгани ва мени гапимдан юзлари ўзгарганини хеч қачон унута олмайман...\nМана шу сатрларни ёза туриб яна йиғлаяпман. Алам қилиб кетяпти яна. ёзолмасам керак деб ўйлагандим, хозир бу сатрларни ёзяпману мени кўрган одам тушунмаса керак кўз ёшларимни дейман...\nВахоланки кап-катта эркакман, бугунги кунда хамма нарсам бор, пулим оилам мавқеим, лекин мана шу хотира ёдимга тушса дод дегим келади...онамни ёмон кўриб кетаман...жуда жуда....\nВахоланки онам учун акам ва синглимдан кўра фақат мен куйинаман. Тўғриси энг кўп яхши кўрадигани хам менман ўзи.\nЙигит йиғламайди дейдилар. Сайёд бир монолог ёзгандингиз ёдингиздами йигитни йиғлатманг деган? Шуни Дилмурод Ғуломов хатто мусиқага солиб ўқиганди, интернетдаям бор. Ана ўшанда хаммасини тўғри ёзгансизу фақат ота-она мехридан айро деганини унутгансиз. Тўғри мени бошимдан ўтган бўлса бу хаммадаги дард дегани эмас. Лекин ўша сатрларни кўздан кечира туриб айнан ота она мехридан айро бўлса деганини роса кутгандим.\nИлохим хеч қачон хеч кимга бундай катта баъхтсизлик насиб этмасин. Бугун ўзим отаман, хотиним сал боларимни туртса керак бўлса шапалоқ тортиб юбораман. Фарзандларим мехримга тўйсин дея ишдан келган захоти бағримда олиб ўтираман, доим биргаман. Хотиним хам бунча талтайтирдингиз бизни ролларимиз алишиб қолган ўзи, болларга қаттиқ ким туради, тарбияси бузулади деб жаврайди.\nЙўқ йўқ, бу хақида тасаввур қила олмайман, фарзандларим мен каби рухий хўрликни сезиб кемтик дил билан ўсганидан кўра талтайгани яхши дейман.\nАкам ва синглим на ишда ва на шахсий хаётда омади чопмади. Бугун ажрашган ва ишламайдиган хам акам ва хам синглим, унинг 4 фарзанди билан бирга ўзим таъминлаяпман.\nНима деб ўйлагандингиз? Муносабат ўзгармаган. Онам керак бўлса твда чиқаётганим турса, бошқага олиб севимли кўрсатувларини томоша қиладилар. Бу тўғри лекин бирон маротаба мени кўрсатувимни бошидан охиригача кўрмадилар. Ха яхши деб бошқага олиб қўядилар. Бир нарса десам акамниям синглимниям онамниям юзлари ўзгариб вой сан юлдузсан деб киноя қилиб устимдан кулишади, ёки умуман ахамият беришмайди.\nТан оладиганиям мақтайдиганиям фақат бегоналар...бегона бегона ва бегоналар. Бир умр мехрниям ишниям, қўллаб қувватлашниям фақат бегоналар берган.\nТўғрисини айтсам бир тарафдан мана шу мухлислар минбарини очганимга пушаймон бўла бошладим.\nГап кети йўқ юзлаб келаётган мактубларда эмас, воқеалар қаттиқ таъсир қиляпти. Хикояни ўқийсану биласан ижод намунаси, шу фильмлигини билиб туриб кўзимизга ёш келади...Мана бундай хақиқий бўлиб ўтган воқеаларни ўқисамку..\nАвваламбор хаётни кўрган ёки бунга рўбарў келганларнинг маслахатини изохлардан ўқирмиз.\nМенинг шахсий фикрим эса, бир тарафдан онангиз муносабатини сизга катта нафи бўлган. Нимадан айро қилишган бўлса ўшандан ўзаман деб шу мавқега эришиб келгансиз, стимул!\nСинглим 5 дақиқага чиқиб онамнинг назарига тушибдими, мен 5-6 соатлаб керак бўлса эфирда кўриниб тураман деган нарса онгингизга сингигандир.\nМана бугунги мавқеингиз зўрку, сингил ва акангиз холи эса бу.\nОнани хам оз бўлсаям тушуниш керак. Балки айнан хаётда сиздаги потенциал кучли бўлиб, хам ақлан ва хам хар тарафлама бошқа фарзандларидан бир поғона юқори бўлганингиз учун хам балансни тўғирлаш учун эътиборни акангиз ва синглингизга қаратгандир.\nТушунмайди деб ўйлайсизми?\nАйниқса бугунги кунда акангиз ва синглингизни ахволи бу бўлса онангиз хаммани олдида сизни кўрсатувингизга махлиё бўлиб термулиб мақтаса акангиз ва синглингизга оғир ботмайдими? Улар хаётда хеч нарсага эга эмас эканку.\nТўғри гапларингизда хақиқат бор, шунчаки балки сал бўлса хам қалбингизга малхам бўлсин деб масалани бошқа тарафини хам кўрсатишга харакат қилдим-да.\nМехр бермай мехр талаб қилма деган шиорга мен хам амал қилардим. Аммо ота-онадан талаб қила олмас экансиз.\nШартмас онангизни гапириши. Қалбида, кўз ўнгида тан олиб кўриб турибдику.\nФарзандларингизни талтайтиришингизга келсак эса, хато қилманг, қаттиқ туринг. Ўзимни қалбимдан кечганини раво кўрмайман деб акангиз ва синглингиз кечираётган хаётини фарзандларингизга олдиндан белгилаб қўйманг яна.\nМени тушундингиз деган умиддамн.\nХатингизга тегмадиму лекин тўғирлаш киритаман, "Йигитни йиғлатманг” деган монологимни Дилмурод Ғуломов эмас Бахтиёр Мўминов ўқиб берганлар. Куни кеча шу монологни ютубда кўргандим, муаллифлар хам кўпайиб кетибди тавба. Ха майли.\nЭх кўнгил, кўнгил....\nКатегория: BAXS - TORTISHUV / FIKR MULOHAZA | Просмотров: 442 | Добавил: Bepul_net | Теги: fikr bilidring, tortishing, baxs, bax, fikr-mulohaza, izoh bering, erkin fikr, fikr, nima deysiz?, tortishuv | Рейтинг: 0.0/0


Мурожаатномада депутатларга ишонч билдирилди | "Адолат" СДП\nБугун Ўзбекистон Республикаси Президенти Шавкат Мирзиёев Олий Мажлиснинг Сенати ва Қонунчилик палатасига навбатдаги Мурожаатномани тақдим этди. Унда ўтган йил давомида қилинган ишлар сарҳисоби билан бир қаторда кейинги йилда қилиниши ва халқимиз фаровонлиги ҳамда манфаати учун зарур бўлган аниқ мақсадли вазифалар хусусида тўхталиб ўтди.\nМурожаатномада айниқса, депутатлар фаолиятига қаратилган эътибор жуда аҳамиятли бўлди. Президент дастлаб 2019 йилнинг 22 декабрида мамлакатимизда бўлиб ўтган сайловлар ҳақида тўхталиб ўтар экан, аввало, ушбу сайловларнинг самарали ўтганлигини эътироф этди. Нутқи давомида айниқса, депутатлар учун қилинган алоҳида мурожаат ҳар бир депутатга масъулият ва эътиборни оширди. Аҳоли томонидан кўтарилган долзарб масалаларни ҳал этиш бўйича аниқ дастур ва йўл харитасини ишлаб чиқиш ҳамда уларни мутасадди идоралар билан ҳамкорликда тўлиқ амалга ошириш зарурлиги таъкидланди. Акс ҳолда депутатларга ишонч билдирган сайловчилар олдидаги обрўси бўлмаслиги қайд этилди. Бугун мамлакат раҳбари таъкидлаганидек, халқнинг тафаккури ҳам, дунёқараши, талаб ҳамда эҳтиёжлари ҳам бутунлай ўзгарган экан, халқимизнинг зийраклиги яна бир маротаба таъкидланди.\n“Халқ давлат органларига эмас, балки давлат органлари халқимизга хизмат қилиши керак” деган асосий тамойилни амалда тўлиқ таъминлаш бўйича ҳали кўп ишларнинг қилиниши зарурлиги айтиб ўтилди. Айни мана шу фикр ҳар бир давлат ташкилот идоралари ҳамда депутатларнинг фаолияти давомида амалий шиорга айланиши шарт. Зеро, бугунги билдирилган таклифларнинг бош мезони ҳам шунда.\nМурожаатномада Халқ қабулхоналари тўғрисида тўхталиб ўтилар экан, Президентимиз бу борада ҳар бир депутатни фаолликка чақирган ҳолда ўз ҳудудида яшаётган аҳоли муаммоларини ечишда фаол иштирок этиши, одамларнинг ташвишларини тинглаши кераклиги билдирилди, бу билан депутатлар ўз сайловчиларига берган ваъдалари устидан чиқиши, халқ ишончини оқлаши, энг асосийси, халққа янада яқин бўлишини таъкидлади.\nМурожаатномада ўз олдимизга қўйилган мақсадларга эришиш, ислоҳотларимизни янада ривожлантириш учун албатта, илм-маърифатимиз кучли бўлиши лозимлиги тилга олинди.\nДарҳақиқат, қўйилган қадамни эзгу мақсадга бошлаш аввало инсондан кучли билим ва юксак маънавиятни талаб этади. Давлат раҳбари ҳар маърузасида ушбу масалага алоҳида эътибор қаратди. Йўлланган мурожаатномада ҳам айни мана шу эзгу мақсадга алоҳида эътибор берилар экан, ташаббус билан чиқадиган, стратегик фикр юритадиган, билимли ва малакали янги авлод кадрларни тарбиялаш зарурлиги қайд этилди.\nНафақат ёшлар, балки бутун жамиятимиз аъзоларининг билими, савиясини ошириш учун, аввало, илм-маърифат, юксак маънавият керак. Президент таъкидлаб ўтганидек, “Илм йўқ жойда қолоқлик, жаҳолат ва албатта, тўғри йўлдан адашиш бўлади”. Албатта, маърифат ва маънавият барчамизга сув ва ҳаводек керак. Замонавий билимларни ўзлаштириш, юксак маънавият эгаси бўлиш, тараққиётга эришиш учун рақамли ва замонавий технологияларни ўзлаштириш зарурлиги ҳам билдирилди. Бу барчамизга мамлакат раҳбари таъкидлаганидек, юксалишнинг энг қисқа йўлларидан бирини бериш имкониятини беради. Фарзандларимиз иқтидорини шакллантиришда, инновацияни янада ривожлантиришда хизмат қилади. Бу билан боғлиқ берилган аниқ таклифлар ҳар бир жамият аъзосининг фаолияти учун аҳамиятлидир. Албатта, рақамли технологияларни шакллантириш соҳалар ривожи учун муҳим экан, Президент нутқи давомида айни унинг имкониятларига алоҳида тўхталди. Ушбу мақсадда натижадорликни ошириш, мамлакатимизда илм-фанни янада равнақ топтириш, ёшларнинг юксак маънавиятли қилиб тарбиялаш, янги ва замонавий босқичга кўтарилиш мақсадида 2020 йилнинг “Илм-маърифат ва рақамли иқтисодиётни ривожлантириш йили” деб номланганлиги Ватанимиз тараққиёти учун яна бир қўйилган мақсадли қадам бўлди. Шунинг учун ҳам барчамиз Мурожаатномада белгилаб берилган ва алоҳида тилга олинган аниқ таклифларни фаолиятимиз давомида қўллай олишимиз шарт. Бу эса юртимиз келажаги эгалари учун ўрнак бўла олишимизда хизмат қилади.\nБухоро вилоят Кенгаши раиси


Экспортчилар, бормисиз, омонмисиз? | QISHLOQ HAYOTI\nҚишлоқ хўжалиги соҳасида амалга оширилаётган таркибий ўзгаришлар боис ғалла ва пахта ҳосилдорлиги паст бўлган экин майдонлари боғдорчилик, сабзавотчилик, шоличилик, пиллачилик ва бошқа тармоқларни ривожлантиришга ажратилмоқда. Озиқ-овқат хавфсизлигини таъминлаш ҳамда эҳтиёжимиздан ортиб қоладиган маҳсулотларни экспортга йўналтиришга алоҳида урғу берилмоқда.\nБоғдорчилик ва сабзавотчиликнинг сизу биз билмаган шундай оғриқли томонлари борки, уни енгиб ўтиб, дастурхонимиз тўкин-сочинлигига баҳоли қудрат ҳисса қўшаётганларга ҳар қанча таъзим қилсак, арзийди. Аввало, сўз юритилаётган тармоқларда қўл меҳнатининг улуши ўта юқори. Махсус техникаларни камдан-кам ҳолларда учратмасангиз, тушингизда ҳам кўрмайсиз. Ана шундай шароитда меҳнат қилаётган фермерлар, деҳқон хўжаликлари ва томорқачилар етиштираётган маҳсулотларини ички ва ташқи бозорга йўналтиришда қийинчиликлар гирдобида қолиб кетишмоқда.\nБиз томондан қилинаётган даъво ҳар бир деҳқон бозорида мавжуд эканлиги, барча расталар тадбиркорлар билан бандлиги орқали ўз исботини топади. Давлат таъминоти билан боғлиқ тизимлар эса зарур маҳсулотларни қаердан олишяпти, деган савол ўртага қалқиб чиқаверади. Бироқ бу саволга жавобни кундузи чироқ ёқиб ҳам тополмайсиз. Ваҳоланки, давлат таъминоти тизими учун оз эмас, салмоқли миқдордаги маҳсулотлар зарурлигини ҳис этасиз.\nХалқ тилида айтганда, далага ёхуд хонадонингизга “ўртакаш”лар қадам ранжида қилишади. Улар ҳосилни кўришади, баҳолашади ва шу орқали сизни “тупроққа қориштириб” ташлайди. У айтган нархга маҳсулотингизни беришдан бошқа илож қолмайди. Бўнак пулини беради ва қолганини “ўртакаш”нинг хонадонига қатнаб ё оласиз, ё охир-оқибат тақдирга тан берасиз.\nЎтган йили қўшнимизнинг уйидан баланд овоз чиқди. Овоз кучайгач, қўшничилик йўриғида дарвозасига яқинлашдик. Қўшнимизнинг ҳовлиси гилосзор. “Ўртакаш”лар наинки гилосни, бошқа мева ва сабзавотларни ҳам ўз одамлари ёрдамида териб олади ва идишларга жойлайди. Гилос саралаб олингач, ортгани 300 килограммдан зиёд тош босди. Лекин “ўртакаш” уни сотиб олмаслигини айтгач, хонадон эгаси бу ғирромликка чидамасдан олиб кетишга тайёрланган гилосни бермаслигини билдирган. Узоқ тортишувлардан сўнг “ўртакаш” қолдиқ ҳисобланган мевани Қува бозорида сотиб бериш шарти билан олишга мажбур бўлди… Шарт бажарилгандан сўнггина олий тоифадаги гилослар “ўртакаш”нинг қўлига ўтди.\nҚўшнимиз уйдаги воқеа боис “ўртакаш” ҳам тирикчилик важидан 10-15 нафар аёлни ёллаб, мева-сабзавотлар савдосида аралашиб юришини билдик. У экспортчининг дилерига топган маҳсулотини ўтказиб, пулини олади ва ёлланма ишчиларга ҳам ана шу маблағ ҳисобидан ҳақ тўлайди. Тайёрланган маҳсулот миқдори қанча бўлмасин, бирорта ҳужжатда акс этмайди.\nТайёрлов идоралари тугатилгандан буён ўтган вақт мобайнида деҳқонларнинг аҳволи ана шундай ҳолатдалиги ойдек равшан бўлса-да, вазиятни ўнглаш борасида жўяли ечим топилмаяпти. Битта хонадонда 200-300 килограмм маҳсулот харидорга ёқмаслиги ҳисобига чиқитга чиқса, кўча, маҳалла, қишлоқ, туман ва вилоят миқёсида қанча ҳосил бой берилаётганлигини қачонгача сезмаймиз? Қайта ишлаш корхоналари бўлганида, бу муаммо ўз ечимини топар ва маҳсулот етиштирувчилар меҳнати зое кетмасди.\nГектар-гектар боғи ёки токзори бор фермерларнинг қайси шароитда ҳосил яратаётганликлари ва сотаётганликларини кўз олдингизга келтирсангиз, кўтарилаётган масаланинг моҳияти аён бўлади. Яқинда пойтахтдан айни озиқ-овқат маҳсулотлари етиштириш, тайёрлаш ва экспорт қилиш масалалари бўйича нуфузли ишчи гуруҳи келди. Гуруҳга ҳамроҳлик қилган мутахассислардан бирининг айтишига қараганда, экспортчиларни топиш ой тўлишгунга қадар давом этган. Шунда ҳам кўплаб экспортчиларнинг ўзлари эмас, балки диллерлари ёки “жонкуярлари” келишибди.\nОзиқ-овқат маҳсулотлари етиштириш, тайёрлаш ҳамда экспортга йўналтириш масаласи ҳамиша кун тартибида. Шундай шароитда айрим мевалар ва сабзавотлар нарх-навоси ички бозорнинг ўзида юқорилигича қолмоқда.\nИнтенсив боғлар ҳали кутилган ҳосилни бермаётганлиги, маҳаллий боғларнинг бузиб юборилганлиги, айрим жойларда эса мевали дарахтлар ўтинга айланганлиги сабаб тақчиллик юз кўрсатмоқда.\nБу тақчилликка ўзимиз сабабчи бўлдик. Тарихи асрларга тенг бўлган халқ селекциясининг дурдонасига айланган ўриклар мажбуран кесиб ташланди. Ўрик қоқининг нархи ҳар қандай харидорнинг чўнтагини чақади. Беҳи, Андижон ноки, Андижон олмаси йилдан-йилга анқонинг уруғига айланмоқда. Натижада қуритилган мевалар ҳам “Қизил китоб”га кириш арафасида.\nСабзавот етиштириш майдонлари кенгайиб бораётган бир шароитда унинг ҳосилдорлиги ҳеч кимни қаноатлантирмайди. Ана шундай ҳолатда экин турлари режалари қайта-қайта тақдим этилмоқда. Бунда экспортчилар ва бошқа тайёрловчиларнинг ваъдалари инобатга олинаётганлиги, аслида, томорқачилар ва фермерларнинг эркин фаолият кўрсатишига тўғаноқ бўлаётир.\nЯқинда Балиқчи туманидаги “Сиза азиз ерлари” фермер хўжалигида бўлдик. Хўжалик раҳбари Давронбой Ўринбоев ва ўндан зиёд аъзолар карам қирқишаётган эди. Фермерга юзланиб, “Бозорини берсин”, дея тилак билдирдик. У эса бу гапимизни хуш кўрмади.\nФермер 2017 йилнинг айни саратонида ғалладан бўшаган майдоннинг 2 гектарига 100 минг туп “Тундра” навли карам ўтқазибди. Унинг ҳар тупи 300 сўмдан харид қилинган ва кўчат учун 30 миллион сўм сарфланган. Ҳайдов, эгат олиш, озиқлантириш, суғориш ва зараркунандаларга қарши кураш каби тадбирлар ҳам анчагина маблағни ютиб юборган. Шу йилнинг 3 март кунга қадар ҳам етиштирилган карамнинг анча қисми далада турибди. Афсуски, карамни, шолғомни, турпни чорва ҳайвонлари бир бор ейди. Кейин қайрилиб ҳам қарамайди. Бозори йўқ маҳсулотларни йўқотиш ҳам етиштирувчилар учун яна бир азоб.\nКўплаб эмас, минглаб деҳқонларнинг аҳволи Давронбой Ўринбоевникидан кам эмас. Наинки карам, шолғом, турпнинг уволга айланганлигини кўриб, деҳқонга қандай тасалли беришни билмайсиз. Тадбиркорлик қилишга бел боғлаган кўплаб юртдошларимиз дардини худога айтишдан бошқа чора топишолмаяпти. Кузда қимматга олинган маҳсулотлар бугунга келиб ярим баҳосига ҳам сотилмаяпти.\nОчиқ гапни айтадиган бўлсак, меҳнати ва маблағи совурилаётган томорқачилар, фермерлар аслида бизнес қурбонига айланишмоқда. Сўнгги йилларда ошқовоқ, ошкўк, карам, саримсоқ пиёз экишга, ҳатто уруғи тайёр эканлигига даъватлар қилинди ва охир-оқибат ваъдадаги харидорлар ҳосил пишганда қорасини кўрсатишмади.\n2017 йилда мош рекламаси авжига чиқди. Экспортчилар унинг ҳар килограммини 1 доллардан чекланмаган миқдорда сотиб олишлари ҳар йиғилишда тилдан тушмади. Мош йиғиштириш бошлангач, экспортчиларнинг хорижий шартномалари бекор бўлганлиги, шунинг оқибатида нархи 2 минг сўмга белгиланганлиги эълон қилинди.\nРекламага таъзим қилган кўплаб деҳқонлар экспортчилар тақдим этган ҳар килограмми 50 минг сўм бўлган уруғликни таниш-билишчилик билан олишди. Кўзига доллар кўринган юртдошларимиз эса бозорлардаги мошларни ҳаш-паш дегунча олиб кетишди. Андижонда мош бошқа ҳудудларга нисбатан камроқ истеъмол қилинади. Реклама кучи билан нарх осмонга чиқди. Ҳозирда эса мош етиштирганларнинг дарди ичида. Нарх-наво билан харажатлар ўртасидаги фарқ деҳқон зиёнидадир. 2 минг сўмдан мош топширганлар эса экспортчининг йўлини пойлаб ҳақини ҳамон олганларича йўқ.\nЕр ёнғоқ қандолатчилик саноати учун асосий хомашё ҳисобланади. Избоскан, Пахтаобод, Андижон туманларида ушбу экин такрорий тарзда кўплаб майдонларга экилади. Афсуски, ер ёнғоқ етиштирганлар ҳам бозорини топишолмай харидорларга кўз тикиб туришибди. Ушбу ҳолатнинг юзага келиши сабаби эса харажат ва даромад билан боғлиқдир. Экспортчиларга эса бунинг қизиғи йўқ.\nШу кунларда аччиқ қалампир толқонининг хорижда ҳар килограммига 8 АҚШ долларидан харидор борлиги рекламаси авжига чиқди. Аччиқ қалампирни харид қилувчи “Чил уз” масъулияти чекланган жамияти ташкил этилди. МЧЖ раҳбари аччиқ қалампир етиштирувчиларга ҳар килограмми 460 АҚШ долларидан уруғлик беришини маълум қилди. Кўчат сонини ҳисобга олсангиз, ҳар гектар ерга уруғнинг ўзи учун 230 доллар харажат қилинади. Кўчат қилиш, ўтқазиш, парвариш қилиш, териш ҳам ўз-ўзидан бўлмайди. Назаримизда, экспортчи учун аччиқ қалампирдан кўра ўзи тақдим этаётган уруғни ўтказиб, манфаат топиш ҳиди келиб турибди. Буни англаган бўлажак “аччиқ қалампир”чилар шов-шув кўтаришгач, экспортчининг аччиқ қалампир уруғи улуши 40 фоизга туширилди. Яъни маҳаллий уруғ экиш ҳам мумкин бўлди.\nМутахассисларнинг сўзларига қараганда, республикамизда қалампирнинг аччиқлилик даражасини ўлчайдиган технология мавжуд эмас. Терим чоғида вазият кимнинг фойдасига ҳал бўлади? Яна аввалги ўйинлар такрорланмасмикин?\nЯна бир қизиқ ҳолат шуки, ҳали кўчат кўрмаган томорқачи ёки фермер гектар ҳисобига банкка ўртача бир миллион сўмдан маблағ қўйиши айтилмоқда. Эмишки, ушбу маблағ агротехник тадбирларга йўналтирилади.\nШу йилнинг 27 февраль куни Президентимиз раислигида экспортни ошириш ва импортни қисқартириш бўйича қўйилган вазифалар ижроси, бу борада тармоқлар ва ҳудудлардаги ишлар ҳолати таҳлилига бағишланган видеоселектор йиғилиши бўлиб ўтди. Мазкур йиғилишда фермерлар ва аҳоли томорқаларида сердаромад мева-сабзавот экиш, уларни уруғлик, маблағ, ўғит, ёқилғи билан таъминлаш ишларини ташкил этиш вазифаси қўйилди. Ҳар бир туманда мева-сабзавотни экспорт қилувчи корхона ташкил этиш асосий вазифа эканлиги таъкидланди. Шукрки, энди етиштирувчи ва харидор бўлмиш экспортчининг бир-бирига юзи тушадиган кунлар келмоқда.


Ўғирланган ўзбек учун 19.500 евро - BBC O'zbek\nЎғирланган ўзбек учун 19.500 евро\n29 Январ 2017\nImage caption "Мирсобир Ҳамидқориев Тошкентда Гулнора Каримованинг жазманига дўст бўлган"\nЕвропа Инсон Ҳуқуқлари Маҳкамасининг 172 банддан иборат ҳукми Ўзбекистон фуқаросининг Москвадан ўғирланиб, Тошкентга топширилишини ноқонуний, деб топади.\nМирсобир Ҳамидқориев 2014 йил ёзида кечки пайти шундоқ кўчадан ғойиб бўлганди.\nГувоҳларга кўра, икки нафар номаълум шахс уни машинага солиб олиб кетишган.\nКейин Тошкентдан дараги чиқади. Ҳозир у Ўзбекистонда қамоқда қолаётгани айтилади.\nЕвропа Инсон Ҳуқуқлари Маҳкамаси ҳужжатида ўзбекистонлик Ҳамидқориевнинг ўғирланишида Россия хавфсизлик кучлари, яъни ФСБнинг қўли борлиги ҳақида ишга алоқадор шахслар ва вакилларнинг кўрсатмалари ҳам ўрин олган.\n"Аризачи (Мирсобир Ҳамидқориев - таҳр.) Ўзбекистонда яшаган пайти Гулнора Каримованинг бойфренди (никоҳсиз жазмани - таҳр.) билан дўст бўлган" - қабилида бошланади ҳужжатнинг унинг кимлиги ҳақидаги қисми.\nКейин гўё "Гулнора Каримова ўз жазманининг дўстларига қарши кирпичоқ бўлиб қолади ва таъқиблардан қочган Мирсобир Ҳамидқориев 2010 йил декабрида Россияга келади".\n2011 йили эса Ўзбекистондаги маҳкама Ҳамидқориевни жиҳодий гуруҳ тузишга оид айбловлар билан сиртдан ҳукм этиб, уни халқаро қидирувга берган.\nАйни қидирув асосида Мирсобир Ҳамидқориев 2013 йили бир марта Россияда қўлга олинган ва кейинроқ озод қилинганди.\nУ Ўзбекистонга қайтарилса, қийноққа тутилиши муқаррарлигини айтиб, Россияда қочқинлик мақомини сўраган, бироқ жараён муваффақиятсиз тугаган.\nҲозир Мирсобир Ҳамидқориев Ўзбекистонда қамоқда қолаётгани боис Россия тарафи тўланажак жаримани унинг қонуний вакиллари қўриқлайдиган махсус жамғарма ҳисобига туширади ва пул қонуний эгасига етиб боргунча ўша ерда сақланиши билдирилмоқда.\nСўнгги йиллари Россияда бир неча бор ўзбекистонлик фуқаролар Тошкентнинг талаби билан қўлга олинган.\nҲуқуқ фаолларига кўра, баъзан улар яширинча ва қонунга зид тарзда ўғирлаб кетилган ҳолатлар бор.\nСурхондарёлик тадбиркор 'ИИБдаги қийноқдан вафот этган'\nАудио Ислом Каримов вафотидан сўнг инсон ҳуқуқлари вазияти ўзгарадими?